text:
मनीष कर्णजनकपुरधाम।2 अप्रैल 2022।मैथिली जिन्दाबाद!!नेपालक एकमात्र रेल करीब ८ वर्षक बाद आई सँ परिचालन भेल।नेपालक प्रधानमंत्री शेरबहादुर देउवा आ भारत समकक्षी नरेंद्र मोदी संयुक्त रूप में दिल्ली सँ हरियर झण्डा देखकय उद्घाटन कयलैन्ह। जयनगर सँ जनकपुरधामक कुर्था धरि ३४ दशमलव ५ किलोमीटर दूरी तय क’र करीब १२:३० बजे जनकपुरक लेल प्रस्थान करबाक बात रेलवे महाप्रबंधक निरंजन झा जानकारी देलन्हि।
आई जयनगर सँ रेल जनकपुरधाम पहुँचल;जनकपुरधाम बासीमें देखल गेल भारी उत्साह(फीचर फ़ोटो)
एम्हर जयनगर में उद्घाटन भेलाबाद रवि दिन सँ रेल आम जनता लेल जयनगर सँ सन्चालन होयत। जयनगर स’ कुर्था लेल भोरे सवा आठ बजे खुलत।रेल करीब २ घण्टा बाद धनुषाक कुर्था पहुँचत।ताहिना कुर्था सँ जयनगर लेल करीब ११बजे निकलत।ओ ट्रेन करीब १२:३० बजे जयनगर पहुँचत महाप्रबंधक झा बतोलथि।ट्रेन दिनमें २बेर आवतजावत करत।
नेपाल सरकार खरीद क’ लायल रेल बिगत फागुन स’ यात्री बिना(ड्राइ रन) सन्चालन होयत आएल छल।रेल सँ सम्बन्धित विधेयक नहि भेला कारने रेल परिचालन होअब समय लागल बात झा केर कहब छनि।जयनगर सँ जनकपुरधामक होइत कुर्था धरि भाड़ादर निधार्रित काएल गेल अछि।जयनगर सँ कुर्था वास्ते समान्य नेपालीरु.७० टाका सँ एसी वातानुकूलित लेल रु.३५० धरि रहल अछि।


c: text/html

text:
सहरसा। 14 मार्च। सहरसा जिलाक बनगाँव गाम मे परमहंस लक्ष्मीनाथ गोसाईं द्वारा 1810 ई. मे शुरू कायल गेल अद्वितीय होरी (होली) जाति, वर्ग व सम्प्रदाय भिन्नता सँ दूर साम्रदायिक सौहार्द एवं समरश समाजक रंग, भंग आओर प्रेमक उमंगक संग मनाओल गेल।
बनगाँव मे मनाओल जाय बला 'घुमौर होली' केर अप्पन अलग पहचान अछि। एहिठामक होली मे लोग एक दोसरक कन्हा पर सवार भ' उठापटक करैत होली मनाबैत अछि। बनगाँव मे घुमौर होली सभ जगहक होली सँ एक दिन पहिने मनाओल जायत अछि। बनगाँव मे ई रविवार दिन खूब धूमधाम सँ मनाओल गेल। बनगाँव के होली ब्रज केर 'लट्ठमार होली' जोका प्रसिद्ध अछि।
कोसी प्रमंडलीय मुख्यालय सँ सटल कहरा प्रखंड के बनगाँव गामक अप्पन सांस्कृतिक पहचान अछि। एहिठामक 'घुमौर होली' ऐहिक एक कड़ी अछि। मान्यता अछि कि ऐहिक परंपरा भगवान श्रीकृष्णक काल से चलैत आइब रहल अछि। वर्तमान मे खेलै जाय बला होली के स्वरूप 1810 ई. मे एहिठामक प्रसिद्ध परमहंस लक्ष्मीनाथ गोसाईं (बाबजी) द्वारा शुरू कायल गेल छल।

robotstxt: allowed

filter: keep


text: पटना। गंगा एक्शन प्लान एक आ दू क विफलता क बाद केंद्र सरकार 2020 तक गंगा कए प्रदूषण मुक्त करबा लेल नेशनल गंगा रिवर बेसिन आथारिटी क गठन केलक अछि। गंगा तट पर बसल बिहार क बेगूसराय, बक्सर, हाजीपुर आ मुंगेर मे सीवरेज आ ठोस कचरा क ट्रीटमेंट प्लांट लेल पहिल किस्त क राशि आवंटित करि देल गेल अछि। बिहार शहरी आधारभूत संरचना विकास निगम मोकामा, कहलगांव आ पटना मे डीपीआर बनेबाक काज शुरू करि देलक अछि। उपमुख्यमंत्री सुशील कुमार मोदी कहला जे राज्य सरकार 21टा शहर क लेल इ प्रस्ताव केंद्र कए पठेने छल। एहि योजना क तहत बेगूसराय क लेल 65.39 करोड़, बक्सर क लेल 74.94 करोड़, हाजीपुर क लेल 113.62 करोड़ आ मुंगेर क लेल 187.89 करोड़ क राशि स्वीकृत अछि। उपमुख्यमंत्री कहला जे सरकार दैनिक कचरा क केवल जमीन भरबा मे इस्तेमाल नहि करत। पटना, भागलपुर, गया आ मुजफ्फरपुर मे कचरा कए छांट कए ग्रीन कोल आ कंपोस्ट खाद बनेबाक दिशा मे काज भ रहल अछि। दरभंगा, छपरा, मुंगेर मे सेहो एकरा निजी क्षेत्र कए सौंपबाक तैयारी अछि। भविष्य मे कचरा स बिजली पैदा करबाक योजना पर सेहो काज कैल जा रहल अछि।


text:
ममता झा।
आई महिलाक जीवन के याद करैत छी जे, अपने हर क्षेत्र में अप्पन प्रसिद्धि सऽ अप्पन कुलक नाम रौशन करैत ऑगा बढल छैथ ओहन महिला पर नाज अई।
सचमुच ! हे मातृ शक्ति अहाँक नमन।भारत माता की जय,जिनकर धरा पर अनगिनत विदूषी, बीरांगना, सहनशील,मृदुमाषी,भारतीय नारी जन्म लेलैन।अई धरा के समस्त रचना सृष्टी के नमन।नारी के रचना अतुलनीय अई।नारी माँ,बहिन,पत्नी,प्रिया सब संबंध निभाबैत अपन पहचान बनेने छैथ।
आई जीवन आ व्यवसाय के प्रायः सब क्षेत्रों में स्त्री पुरूष के संगही टा नई र्बाल्क उनका सॅ ऑगा बढ़ैत जा रहल छैथ।
ऐहन कोनो क्षेत्र नई अई जत महिला नई पहूंच पायल छैथ ।
हमार देश के राष्ट्रपति नारी रहैत ,प्रधान मंत्री नारी रहैत ,देश की राज्यपाल नारी रहैत ,नारी राजदूत छैथ।नारी अखिल भारतीय शाशण सेवा में अति अच्च स्थान प्राप्त करिकऽ एस . डी .ओ , डी.ओ
कलक्टर,कमिशनर,डॉक्टर,इंजीनियर,वकील,जज सब बनल छैथ।अन्य पैध पैध पद पर आसीन भक परचम लहरा रहल छैथ।
कहै के तात्पर्य अछि कि वर्तमान समय में पुरुष आ स्त्री के शिक्षा के आब कोई पृथक सीमा नई रही गेल,ने कोनो पृथक कार्य क्षेत्र।
कोमल छी, कमजोर नई शक्ति के नाम त नारी अई,
जग के जीवन देब वाली,मौतों अहाँ स हारल अई।
अंत में हम कहब कि ,कहावत अई women is the root of all creatures.
एक स्त्री के देब वाला उपहार में सबस बेहतरीन वस्तु अई…. सब स्त्री के सम्मान।मातृत्व सॅ लक पारिवारिक समाजिक मर्यादा के धूरी नारी छैथ ।ताँ लक नारी के सम्मान अस्तित्व और व्यक्तित्व अहम अई अतः नारी के सम्मान दिय जे नईदैत छी।


text:
विशेष संपादकीय
(समाचार संपादक किसलय कृष्ण केर प्रत्यक्षदर्शन पर आधारित अनुभूति)
मैथिली रंग परिवर्तन रैलीक संग….सहरसा बनल गवाह
– किसलय कृष्ण, समाचार संपादक, मैथिली जिन्दाबाद!
अगस्त १८, २०१५, सहरसा सभास्थल।
भोरे नौ बजे पत्रकार मित्र कुमार आशीष संगे सभा स्थल पहुँचि गेल रही। कड़गर सुरक्षा जाँचक बाद प्रेस दीर्घामे प्रविष्ट होइत स्थान ग्रहण केलहुँ मुदा इण्टरनेट पर सेहो ग्रहण लागि गेल । मोन मसोसिके रहि गेलहुँ जे मैथिली जिन्दाबाद पर त्वरित समाचार नहि भेजि सकब । तखन अकानय लगलहुँ विशाल उपस्थितिकेँ। डेढ़ लाखसँ बेसीक जनसमूह, मधुबनी सँ ल क पूब पूर्णिया धरिक लोक आ राजनेताक जमावड़ा जेना मिथिलाक केन्द्र स्थली सहरसामे कोनो कुम्भ हो । ई सभ खिस्सा अलग सँ कहब, एखन सुनबैत छी जे कोना रंगि गेल मिथिलाक रंगमे मोदी जी केर ई परिवर्तन रैली ……..
दू टा मंच बनल छल सभास्थल पर, एक मुख्य मंच त दोसर अतिरिक्त मंच । दिनक करीब एगारह बजे मैथिलीक प्राध्यापक आ भाजपाक प्रदेश उपाध्यक्ष अतिरिक्त मंचक संचालन सम्हारैत पाँच वर्षीया अलभ्याकेँ श्लोक सर्वमंगल श्लोकक गायन लेल आमंत्रित केलनि आ सम्बोधनक क्रम आरम्भ भऽ गेल । पहिल वक्ताक रुप मे पूर्व विधायक आ भाजपाक वरिष्ठ नेता कामेश्वर चौपाल जखने पहिल भाषण मैथिली मे आरम्भ केलनि त लाखो थपड़ी गड़गड़ा उठल ।
सम्बोधनक दौड़ चलैत रहल, सुनैत रहलहुँ कि चोट्टहि पहुँचलाह पूर्व विधायक संजीव कुमार झा आ मैथिलीमय कय देलनि । अपन संक्षिप्त भाषण मे ओ मिथिलाक पर्यटन पर ध्यान केन्द्रित करैत एकरा उद्योगक दर्जा भेटबाक ओकालति केलनि । तकरा बाद कैक गोट वक्ता बजैत रहलाह कि बिच्चहि मे कने काल लेल हम केर प्रदेश सचिव आ मैथिली अभिमानी युवा विमलकान्त झा सेहो अपन वक्तव्य मातृभाषा मे रखैत मिथिलाक समस्या सभकेँ राखलनि ।
आब कार्यक्रम मुख्य मंच पर चलि गेल छल । संचालन कय रहल छलाह विधान पार्षद दिलीप जायसवाल । एहिठाम सँ बजैत भाजपाक वरिष्ठ नेता डॅा सी पी ठाकुर कहलनि जे अटल जी मिथिला केँ जोड़बाक लेल महासेतु देलखिन, आइ हम प्रधानमंत्री सँ मांग राखैत छिअनि जे जल्दिए एहि महासेतुक नामकरण मिथिलाक प्रकाण्ड विद्वान भारती मण्डन महासेतु कएल जाय । बस पुन: करतल ध्वनि सँ गूँजि उठल पटेल मैदान । आब ई आस जल्दिए पूरा होयत से विश्वास जगैत अछि ।
सांसद कीर्ति आजाद मैथिली मे अपन सम्बोधन करैत सहरसाकेँ मिथिलाक हृदयस्थली कहलनि तऽ हुकुदेव नारायण यादव अपन भाषाक आदर करैत मण्डन, संत लक्ष्मीनाथ, कारु खिरहरि केँ नमन केलनि आ एहि तरहेँ सभाक मुख्य स्वर मैथिली बनैत गेल ।
कनिए काल बाद अकासमे हेलिकाप्टरक ध्वनि गड़गड़ायल आ लाखो जोड़ी नैन अकास दिस घुमि गेल अपन देशक वर्तमान भाग्यनियन्ताक स्वागत मे । हवाई अड्डा पर उतरिते मातर पूर्व मंत्री नितीश मिश्र प्रधानमंत्री नरेन्द्र भाइ मोदी केर माथ पर मिथिला पेण्टिंग सँ चित्रित पाग आ हुनक कान्ह पर मिथिले पेन्टिंगक दोपटा रखलनि त विधायक नीरज कुमार बबलू मखानक माला सँ हुनक स्वागत केलनि।
पाग आ मखानक माला सँ पुन: मंच पर हुनक स्वागत विधायक आलोक रंजन आ विधान पार्षद नूतन सिंह केलनि । उक्त मंच सँ केन्द्रीय मंत्री रामविलास पासवान केर हाथ सँ प्रधान मंत्री केँ मिथिला चित्रशैली मे उकेरित माँ उग्रताराक पेन्टिंग भेंट कयल गेल आ मोदी जी…. ओ त आत्म विभोर भ गेलाह आ बाजि उठलाह जे….हम एहि पुण्यभूमि पर आबिकेँ गदगद भ गेलहुँ । आइ हम मिथिला मे आयल छी, अहाँ सभकेँ कर जोड़ि प्रणाम करैत छी आ हमरा सन मैथिली अभियानी दुनिया केर सभ किछु बिसरि मैथिली मे समा गेल छलहुँ, मातृभाषा केर सम्मान देखि हर्खे आँखि नोरा गेल छल आ कवि स्नेहलताक गीत मोनमे चलय लागल छल…..
हमरा नइ चाही यौ पाहुन, धनुष आर वाण हे…..
हमरा त चाही यौ पाहुन , अहीं सन मेहमान हे……
मिथिला के नतवा से बढि गेलय शान हे


text:
226.90 एकड़ मे कारखाना तैयार, मशीन लागब बाकी
पांच सौ कए सीधा त पांच हजार कए अप्रत्यक्ष भेटत रोजगार
पटना । देश क दोसर आ बिहार क पहिल मढ़ौरा डीजल इंजन कारखाना कोनो हाल मे जून, 2018 स शुरू भ जायत। कारखाना क स्ट्रक्चर तैयार भ चुकल अछि। कारखाना तक रेल पटरी आ सड़क निर्माण क कार्य पूर्ण क लेल गेल अछि। कारखाना मे विद्युत कनेक्शन सेहो भ गेल अछि। मशरक पावर ग्रिड स विद्युत कनेक्शन पिछला सप्ताह चालू भ गेल। अप्रैल 2018 तक एहि मे मशीन सब लागि जायत। जून 2018 स इंजन निर्माण कार्य शुरू हेबाक उम्मीद कैल जा रहल अछि।
कारखाना निर्माण मे लागल कंपनीक अधिकारी पी पेट्राक कहब अछि जे कारखाना अपन समय स तैयार भ रहल अछि। इ कारखाना भारतीय रेल आ अमेरिका क जेनरल इलेक्ट्रिकल कंपनी (जीइ) मिलकए बना रहल अछि। कारखाना क उपयोगिता आ एक भविष्य पर उठल चर्चा पर अधिकारीक कहब अछि जे भारतीय रेल स कंपनीक जे समझौता भेल अछि ओहि मे कोनो बदलाव नहीं भेल अछि। जहां धरि डीजल इंजनक सेवा खत्म करबाक नीति अछि त ओकरा पूर्णत: लागू करबा लेल एखन समय छै। ता धरि एहि कारखाना मे बिजली इंजनक निर्माण पर कंपनी विचार क सकैत अछि, मुदा एखन पहिने कंपनी हर साल 120 डीजल इंजन क निर्माण करत जे रेलवे क तात्कालिक जरुरत कए पूरा करत।
ओ कहला जे एहि कारखाना क निर्माण मे साढ़े सात सौ करोड़ रुपयाक निवेश भ रहल अछि। संगहि पांच सौ स बेसी लोक कए सीधा रोजगार भेटत जखन कि अप्रत्यक्ष रूप स करीब 5 हजार लोक कए रोजगार भेटबाक उम्मीद अछि।
पूर्व मध्य रेल क सीपीआरओ राजेश कुमार सेहो कहैत छथि जे कारखाना समय स पूरा होएत। रेलमंत्री पियूष गोयल सेहो पिछला सप्ताह साफ क देलथि जे कारखाना पर कोनो संशय नहीं अछि। ओ कहला जे रोजगार लेल कौशल विकास मंत्रालय शीघ्र स्थानीय युवक कए प्रशिक्षित करबाक काज शुरु करत, ताकि हुनका सुलभ रोजगार मुहैया कराउल जा सकत।


text: पटना। बिहार सरकार आब अपन आवंटन नीति कए बदलबाक फैसला केलक अछि। राज्य में आब वेतन सहित अन्य मद क लेल देल जा रहल आवंटन मासिक तौर पर नहि देल जाएत, बल्कि पूरा साल लेल एकहि बेर राशि द देल जाएत। सरकारक एहि फैसला स सबस बेसी राहत ओहन सरकारी कर्मचारी कए होएत जिनकर वेतन सरकारी मद स भेटल राशिक आवंटन पर निर्भर करैत अछि। एहन कर्मचारी कए आब वेतन लेल सब महिना राशि एबाक बाट नहि ताकए पडत। एखन एहि काज लेल सब महिना नाजिर बाबू आओर कोषागार क चक्कर लगेबा लेल मजबूर हुए पडैत अछि। सरकार सबटा विभागीय सचिव कए पूरा वर्ष क आवंटन एक बेर मे पठेबा क आदेश देलक अछि। आदेश क मदक राशि पठाउल जा रहल अछि। आब हर माह क अंतिम तिथि कए बैंक खाता स कर्मचारी अपन दरमाहा क राशि निकालि सकैत् छथि। एतबे नहि टकाक अभाव मे विकास क कोनो योजना सेहो आब बाधित नहि भ सकत किया जे ओकरा लेल सेहो पूरा राशि एकमुश्त पठाउल जा रहल अछि। सरकार वर्ष मे एक बेर एकमुश्त राशि क निकासी करबाक व्यवस्था एक प्रकार स विकासक गति तेज करबा लेल केलक अछि। एहि लेल सरकार पूर्व स चलि आबि रहल नियम कए शिथिल करि देलक अछि। सरकार कए निर्णय स सबटा विभागीय प्रमुख, प्रमंडलीय आयुक्त, जिला पदाधिकारी आओर कोषागार पदाधिकारी कए अवगत करा देल गेल अछि। आदेश मे इ सेहो खस क कए उल्लेख कैल गेल अछि जे ऑफिस खर्च, आकस्मिकता मद, व्यावसायिक आ विशेष सेवा, मशीन, उपकरण, वाहन क ईंधन आ रखरखाव, दूरभाष आदि पर मितव्ययिता बरतल जाए।


text:
आभा झा।
# यात्रा (भगवती स्थान उचैठ )#
मिथिलाक पवित्र भगवती स्थान उचैठ मधुबनी जिला के बेनीपट्टी अनुमंडल सँ मात्र चारि किलोमीटर दरी पर पश्चिम दिशा में स्थित अछि। ई स्थान मिथिला में एक प्रसिद्ध सिद्धपीठ के नाम सँ जानल जाइत अछि। भगवती मंदिर के गर्भगृह में माँ दुर्गा सिंह पर कमल के आसन पर विराजमान छथि। दुर्गा माँ खाली कंधा तक देखाइ छथि,कंधा के ऊपर हुनकर सिर नहिं छैन। ताहि दुवारे हुनका छिन्नमस्तिका दुर्गा सेहो कहल जाइत अछि। मंदिर के लग में एकटा बहुत पैघ
शमशान अछि,जतय बड्ड संख्या में तन्त्र साधक साधना में लीन रहैत छथि। अहि स्थान पर साधक जे मनोकामना सँ माँ दुर्गा के दर्शन करैत छथि,ओ ओतय सँ खाली हाथ वापस नहिं अबैत छथि। कहल जाइत अछि कि भगवान राम जनकपुर के यात्रा के समय एतय रूकल छलाह।
:महाकवि कालिदास के देने रहधिन वरदान: दुर्गा मंदिर सँ पूर्व दिशा में एक संस्कृत पाठशाला छल। संस्कृत पाठशाला आर मंदिर के बीच एक नदी बहैत छल। कालिदास एक महामूर्ख व्यक्ति छलाह। हुनकर विवाह राजकुमारी विद्योतमा सँ छल द्वारा करा देल गेल रहनि। विद्योतमा परम विदुषी महिला छलीह। ओ ई नहिं जानैत छलीह कि कालिदास महामूर्ख छथि। जखन पता चललनि तखन ओ कालिदास के तिरस्कार केलनि आर कहलखिन कि जाबे तक हुनका संस्कृत के ज्ञान नहिं भ जेतेन ओ घर वापस नहिं आबैथ। कालिदास अपन पत्नी सँ अपमानित भ उचैठ भगवती स्थान आबि गेला आर ओतय के आवासीय संस्कृत पाठशाला में रसोइया के काज करय लगला। समय बीतैत गेल। किछ दिनक बाद वर्षा ऋतु शुरू भ गेल। एक दिन घनघोर वर्षा के कारण नदी में बाढ़ि आबि गेल। नदी में पइन के धार तेज गति सँ बहय लागल। सांझ होइ वाला छल। मंदिर के साफ-सफाई,पूजा-पाठ,धूप-दीप,आरती सब व्यवस्था पाठशाला के छात्र करैत छलाह। सांझ भ गेल छल। मंदिर में दीप सेहो जराबय के छल,मुदा भयंकर वर्षा आर नदी में तेज धार के कारण ओ सब मंदिर जाई में असमर्थ भ गेला। सब छात्र मूर्ख कालिदास के मंदिर में दीप जराबय लेल कहलकेन। कालिदास मंदिर जाय लेल तैयार भ गेला। छात्र सब कालिदास सँ कहलखिन कि मंदिर में दीप जरेला के बाद कोनो निशान लगेनाइ नहिं बिसरब। कालिदास मंदिर जाय लेल बिना किछ सोचने नदी में कुदि गेला। कोनो तरहें तैरैत,डुबैत मंदिर पहुंचला। मंदिर के भीतर गेला आर दीप जरेला। ओ मोने मोन सोचला कि निशान लगबै लेल किछ अनने नहिं छी। सोचिते छलाह कि हुनकर नजरि दीप जरय वाला स्थान पर पड़लनि। जरय वाला स्थान पर कारी भ गेल छल। ओ सोचला अहि सँ निशान लगा देब। फेर ओ अपन दायां हाथ कारी पर रगड़ला। मंदिर के चारू कात सब जगह कारी निशान पहिने सँ लागल छल। निशान लगाब लेल कोनो स्थान नहिं देख ओ सोचला कियैक नहिं भगवती के मुखमंडल पर ही निशान लगा देल जाय कियैक कि ओतय पहिने सँ कोनो निशान नहिं लागल छल। ई सोचि कऽ ओ अपन दायां हाथ भगवती के मुखमंडल दिस निशान लगाबै लेल बढ़ेला तखने भगवती प्रकट भ कालिदास के हाथ पकड़ि कऽ कहय लगली अरे महामूर्ख अहाँ के निशान लगाबै लेल आर कोनो जगह नहिं भेटल। हम अहाँ पर बहुत प्रसन्न छी जे अहाँ अहि विकराल समय में नदी पार करि कऽ दीप जराबै लेल एलहुँ। मांगु कोनो वर हमरा सँ। कालिदास भगवती के वचन के सुनि सोचय लगला कि मुर्ख होइ के कारण ही अपन पत्नी सँ तिरस्कृत छी। अतः ओ भगवती सँ विद्या के याचना केलनि। माँ तथास्तु कहैत कहलखिन आइ राति भरि में जतेक पुस्तक अहाँ छु सकैत छी छु लिय सब पुस्तक अहाँ के याद भ जायत। यैह कहैत माँ अंतर्ध्यान भ गेलखिन। पुस्तक स्पर्श करिते माँ के कृपा सँ सब पुस्तक कंठस्थ भ गेलनि। ओ काव्य पुस्तक सेहो लिखलनि।यथा कुमार संभव,रघुवंश आर मेघदूत।
जय माँ भगवती उचैठ 🙏🙏
आभा झा
गाजियाबाद


text:
— अखिलेश कुमार मिश्र।
मिथिलाक भाय-बहिनक स्नेहक महान त्यौहार भरदुतिया कार्तिक महीनाक शुक्ल पक्षक दुतिया तिथि कs मनाओल जाइत अछि। भरदुतिया दू शब्द “भ्रातृ आ द्वितिय” सँ बनल अछि। भ्रातृ मतलब भाय आ द्वितीय तs दुतिया तिथि भेल। ई तिथि सूर्यक पुत्र यम आ पुत्री यमुना मतलब यम-यमुना भाई बहिनक स्नेहक प्रतीक रूप में मनाओल जाइत अछि। एक्कर पाछाँ कें कथा तs अहि तरहें अछि जे यम (यमराज) कें तs कहियो फुर्सत नै। मुदा यमुना कें इच्छा जे भाई भेंट करs आबैथि। एक दिन (कार्तिक शुक्ल दुतिया) कs अचानक यम अपन बहिनक दुआरि पर सीधे आबि गेलाह। ओना तs दुनियाँ में कियो नै चाहैत अछि जे यम दुआरि पर आबैथि, मुदा यमुना अप्पन भाय कें देखि अति हर्षित भेलीह। भाय कें खूब आदर सत्कार केलीह ताहि सँ यम प्रसन्न भs यमुना के वरदान देबाक वचन देलैथि। तहन यमुना कहलीह जे अहाँ हमरा ओतय साल में कम सँ कम एक बेर जरूर आबी आ अहि तिथि कँ जे बहिन अप्पन भाय कें लेल जे मंगलकामना करैथि तिनकर भाय कें अहाँ अभय दान देबै अर्थात हुनकर अकाल मृत्यु नै होइन्ह। यमराज ई दुनू वचन अप्पन बहिन यमुना कें दs विदा भेलाह। तहिये सँ ई त्यौहार “भरदुतिया” मनाओल जाइत अछि।
तैं एक्कर विशेष मंत्र बहिन अहि तरहें पढै छैथि,
“यमुना नोतै छैथि यम कें, हम नोतै छी भाय कें,
जेना गंगा-यमुना कें आयु अछि, तहिना हमर भाय कें आयु हो।”
अहि दिन तs बहिन सभ भोरे सँ भाय कें नोत लै लेल ओरियान में लागि जाइ छैथि। आँगन कें नीप कँ बीच आँगन में सिन्दूर पिठार सँ अरिपन दs, माटिक मटकुरी में पाँच पानक पात, पाँच कुम्हरक फूल, केराव, मखान, पाँच सौँसे सुपारी आ एक सिक्का एवं गंगाजल युक्त अछिन्जल राखैथि छैथि। भाय कें बैसक लेल पीढ़ी कें सेहो धो पखारि सिन्दूर पिठार सँ सज्जित कड़ैत छैथि। जेखन भाय नोत लेबs आबै छैथि तs बहिन वैह पीढ़ी पर बैसा कs लिलाट पर पिठार सिन्दूर सँ टीका लगबै छैथि। तक्कर बाद भाय के दुनू हाथ जोरि आँजुर में सेहो सिन्दूर पिठार लगबै छैथि आ आंजुर में मटकुरी बाला सभ चीज हाथ में दै छैथि। फेर उपरका मन्त्र पढ़ैत एक हाथ सँ अछिन्जल सँ हाथ कें धो दै छैथि जे सभ किछु मटकुरी में जमा भs जाइत अछि। ई प्रक्रिया तीन या पाँच बेर कैल जाइत अछि। तदुपरांत भाय कें नीक नीक भोजन करैल जाइत अछि। बाद में भाय सँभ यथा शक्ति बहिन कें उपहार दै छैथि आ बहिन कें जिनगी भरि रक्षा करs कें वचन दै छैथि।
पहिले कें समय में जिनका एक दू भाय आ बहिन ज्यादा छल हुनका बड्ड दिक्कत रहैन्ह। बहिन सभ दिन भरि भूखे प्यासे भाय सभक प्रतीक्षा कड़ैथि। आई काल्हि जेकाँ सवारी साधन नै, विशेष रास्ता पैदल ही तय कैल जाइत छल। किनको किनको साइकिल रहैन्ह। सूचनाक तs कुनो साधन नै, तहन कौआ कें कुचरs सँ अनुमान लगबैथि जे भाय एताह। ओ इंतजार आ फेर भाय सँ भेंट, नोत लेनाइ आ फेर भाय कें विदा होइ कें क्षण कें मार्मिकता कें सिर्फ अनुमान कs सकै छी। भाय कें लेल इन्तजारक बीच में साउस-ननदि कें बोल जे “अहाँक भाय तs लबरा छैथि, नै एताह तेताह। खा पी लीय, कते भूखे रहब”। कतेक कचोटैत छल होयत, सोचि सकै छी। आई काल्हि तs मोबाइल, पल पल कें सूचनाक आदान प्रदान, मोटर गाड़ी सेहो तs भाय सभ झट द पहुंच जेताह।
मुदा हमरा हिसाबे वैह समय में त्यौहारक रोचकता बेसी रहै।
अंत में, मिथिलांचल कें कायस्थ समुदाय में अहि दिन दवात पूजा, चित्रगुप्त पूजा कें रूप में सेहो मनाओल जाइत अछि।
🌹🌹🌹इति🌹🌹🌹
“भरदुतिया”
— अखिलेश कुमार मिश्र।


text:
कश्मीर, मिथिला मिरर: पाकिस्तानी सेना के बर्बरता’क खिलाफ पाक अधिकृत कश्मीर मे बृहस्पति दिन एक बेर फेर लोक सड़क पर उतरि आयल। मुजफ्फराबाद मे प्रदर्शन कय रहल लोक आजादी के नारा लगबैत पाक सेना के हटेबाक मांग केलक।
पीओके मे शांतिपूर्ण ब्लैक डे प्रदर्शन मे शामिल लोक पर पुलिस लाठीचार्ज केलक। प्रदर्शनकारी के बुरी तरह सं पीटल गेल। प्रदर्शनकारी एक स्वर मे कहलनि जे हमरा आजादी चाही। पाकिस्तान के एतय सं अप्पन सेना हटा लेबाक चाही। हम ई बर्दाश्त नहि कय सकैत छी।
एक प्रदर्शनकारी कहलनि जे, पाकिस्तान अप्पना आप के त संभालि नहि पबैत अछि। नवाज शरीफ दुनिया के जाहि कोन मे जाईत छथि, राहिल शरीफक साया हुनका संग होइत छन्हि। गौरतलब अछि जे, बलूचिस्तान आ पीओके मे लोक पाक सेना’क बर्बरता सं परेशान अछि। ओतय लगातार पाक सरकार आ सेना के खिलाफ प्रदर्शन होइत रहैत अछि।


text:
बेगूसराय। 11 नवम्बर। सूबे मे बढ़ैत अपराधक बीच जनता केर संगे - संग आब पुलिस ख़ुदो सुरक्षित नहि अछि। ताजा मामला मे कैल्हि शुक्र दिन देर राति अपराधी सभ पुलिसकर्मी सभ पर अंधाधुंध फायरिंग केलनि, जाहिमे नगर थानाध्यक्ष सुनील कुमार बाल-बाल बचला। घटना केँ बाद जिलाक पुलिस कप्तान पर पत्रकार सभसँ बदसलूकी करबाक आरोप सेहो लगाओल गेल अछि।
कैल्हि देर राति नगर थाना क्षेत्र के भारद्वाज नगर मे पुलिस एक गुप्त सूचना केर आधार पर अपराधी सभके गिरफ्तारी करबाक लेल गेल छल। प्राप्त खबैर केर मुताविक लूटपाट, माएरपीट, गोलीबारी आओर घर मे घुसिकें तोड़फोड़ क' रहल अपराधी सभक सूचना पर पुलिस ओहि इलाका मे सादा पोशाक मे गेल छल।
बताओल जे रहल अछि कि अपराधी सभक संबंध मे पुलिस क' सूचना भेटल छल कि गामक एक युवक सँ जबरन लूटपाट करबाक बाद दू अपराधी भारद्वाज नगर मे नुकाओल अछि।
ग्रामीण सभक सूचना पर घटनास्थल पर पहुंचल नगर थाना पुलिस पर सेहो अपराधी सभ गोलीबारी शुरू क' देलनि। फायरिंग मे नगर थानाध्यक्ष सुनील कुमार बाल-बाल बचला। बताओल जे रहल अछि कि अपराधी सभक भागबाक दौरान एक अपराधी सुमंत क' गिरफ्तार कायल गेल जखनकि दोसर भागबा मे सफल रहला।
घटना केर संबंध मे पुलिस अधिकारी सभ किछु कहबा सँ इनकार क' देलनि आओर खबैर भेटला पर घटनास्थल पर पहुंचल बेगूसराय के एसपी आदित्य कुमार पर पत्रकार सभ बदसलूकी करबाक आरोप लगेना अछि। पत्रकार सभक आरोप अछि कि पुलिस अप्पन नाकामी केँ ठीकरा पत्रकार सभ पर फोड़ला आओर पत्रकार सभसँ बदसलूकी केलनि।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
देवहूति
मानव जातिक दुखक निराकरण लेल सदिखन व्यग्र रहनिहार महान दार्शनिक देवहुति राजा स्वायंभुव मनु क बेटी छलीह । देवहूति अपन कालखंड मे सर्वश्रेष्ठ विदुषी रहलीह । हिनकर चर्चा ग्रंथ क संग-संग लोकगाथा आओर लोकाचार मे सेहो भेटैत अछि । प्रियव्रत आओ उत्तानपाद हिनकर सहोदर भाई छलथि । भाई क शिक्षा व्यवस्था कए देखि बचपने स देवहुति क मोन मे ज्ञान प्राप्त करबाक पिपासा रहैत छल । बचपने स देवहूति मे आध्यात्मिक शिक्षा क प्रति बेसी स्नेह छल । पिता आओर भाई स कैक प्रकार क शिक्षा लए चुकल छलीह । कहल जाएत अछि जे हिनकर समान स्पर्द्धा करयवाली भारत मे दोसर कोनो विदुषी नहि छलथि । शिक्षे प्राप्त करबाक लेल ओ कर्दम ऋषि स विवाह करबाक फैसला केने छलथि । एकटा राज्य कन्या कए एकटा दरिद्र ऋषि क संग विवाह क प्रस्ताव स लोग भौचक्का छल, मुदा ई ज्ञान पेबाक पिपासा छलथि । हिनकर आन्तरिक इच्छा क कारणे राजा स्वायंभुव विवाह क प्रस्ताव लकए अपन राजदूत कए कर्दम ऋषि आश्रम पठौने छलथि । ओहि समय ऋषि कर्दम गृहस्थाश्रम मे प्रवेश करबाक इच्छुक छलाह । देवहूति जेहन श्रेष्ठ विदुषी कए अपन अर्घांगनी क रूप मे पेनाय ओ सपना मे सेहो नहि सोचने छलथि । ऋषि एहि प्रस्ताव कए सहर्ष स्वीकार कए लेलथि । ऋषि क स्वीकृति प्राप्त कए राजा बड्ड धूम-धाम स कर्दम क संग देवहूति क विवाह केलथि । कर्दम सेहो कृतार्थ भेलाह । विवाहक उपरांत देवहुति राज-भोग छोड़ि स्वामी क संग भयानक जंगल क शांत कुटी मे रहय लागलथि । राजप्रसाद क शयन सुख छोड़ि कुश सय्या पर सुतय लगलीह । बहुमूल्य रेशमी वस्त्र छोड़िकए वल्कल पहिरे लगलीह । कर्दम ऋषि जानैत छलाह कि देवहूति हुनका स विवाह ज्ञान पेबाक लेल केने छथि, मुदा ओ अपना दिस स एहि राज कए राजे राखय चाहैत छलाह । एक दिन देवहूति अवसर देखि स्वामी स अभिलक्षित शिक्षा क मांग केलथि । ऋषि अपन धर्मपत्नी कए विद्या क प्रति प्रगाढ़ प्रेम देखिकए अत्याधिक आनंदित भेलथि आओर देवहूति कए विधिवत शिक्षा देबय लागलथि । ओ सेहो एकाग्रचित भए स्वामी स शिक्षा ग्रहन करय लागलीह । हिनकर आलौकिक प्रतिभा आओर विद्या क प्रबल लालसा स मुग्ध भए कर्दम अपन ज्ञान कोष क अनुपम अमूल्य रत्न देबा स नहि चूकलथि । अपन अर्द्घांगिनी क प्रतिभा स ओ चकित छलाह । थोड़बे दिन मे देवहूति सर्वश्रेष्ठ विदुषी भए गेलीह । हुनकर चर्चा दूर दूर तक होबय लागलथि । देवहुति क आश्रम मे उपनिषद क रहस्य, सांख्य दर्शन क सुसिद्ध बीजमन्त्र आदि क दीक्षा पेबाक लेल दूर-दूर स छात्र आबय लागलाह । देवहुतिये क गर्भ से वशिष्ठ क पत्नी अरून्धति, अत्रि मुनी की गृहणी अनुसूया आओर महामुनि कपिल क जन्म भेलथि । कपिल क जन्म बाद कर्दम गृहस्थाश्रम से विमुख भए गेलाह, मुदा देवहूति क ज्ञान पिपासा शान्त नहि भेल । मानव जाति क दुख क अन्त केना होए, एहि लेल सदिखन हुनकर चित्त व्यग्र रहैत छलथि । ओ अपने कपिल मुनी कए प्राथमिक शिक्षा स सुशिक्षित केलथि । ओकर बाद पति क एकान्त अराधना स प्राप्त उपनिषद रहस्य सांख्य दर्शन क सुसिद्ध बीजमन्त्र स पुत्र कए दीक्षा दी । कपिल सांख्य दर्शन क जतय प्रनेता क रूप मे विश्व प्रसिद्ध भेलाह, ओतहि अरुन्धति आओर अनुसुया क ख्याति पतिधर्म क लिए सोंसे विश्व मे प्रसिद्ध भेलीह । बाद मे कपिल जननी प्रदत्त मन्रोपासना-प्रसादत् आदि दर्शन सांख्य क रचना केलथि । देवहुति क दर्शने स नित्य कए निष्क्रिय हेबाक कारक बुझैत अछि आओर आत्मा आ ब्रहम कए सर्वोपरि मानबा स इनकार करैत अछि । देवहुति क दर्शन आत्मा कए निष्क्रिय हेबाक संग-संग प्रकृति क अन्य रचना कए सेहो ओकर समान अधिकार प्रदान करैत अछि । देवहुति क सांख्य दर्शन कए कपिल आकार देने छथि, मुदा मिथिला क एहि विदुषी क दर्शन क छह सूत्र मे स एकटा सूत्र कए जन्म दएकए मानवक दुख कए निवारण क राह आसान कए देने छथि । हिनकर आश्रम बंगाल डिस्ट्रीक गजेटियर क अनुसार मधुबनी क पश्चिम कमला आओर करैया नदी क संगम पर ककरौल गांव मे मानल जाएत अछि। ओहि जगह कपिल मुनी दिस स स्थापित कपिलेश्वर नामक महादेव विराजमान अछि ।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
शिवलता लक्ष्मी ( लखिमा)
ओइनवार वंश क राजा कामेश्वर ठाकुर क वंशज राजा शिवसिंह क धर्मपत्नी लक्ष्मीदेवी मिथिला क बागडोर संभालैबाली पहिल महिला छलीह । लखिमा नहि खाली विदुषी छलीह, अपितु एकटा श्रेष्ठ राजा सेहो भेलीह । राजा शिवसिंह क स्वर्गीय भेलाक बाद लक्ष्मीदेवी 1460 तक मिथिला पर शासन केलथि । ई राजनीति मे निपुण छलीह । हिनकर शासनकाल मे मिथिला बहुत उन्नति केलक । हिनका विद्यापति क मैथिली कविता क रसास्वादन करबा मे बेसी आनन्द अबैत छल । एहिलेल पदावली मे अनेक जगह हिनकर नामक चर्चा अछि – राजा शिवसिंह रूपनारायण लखिमादेइ प्रतिभाने । हिनका विद्या-विनोद में विशेष अनुराग छल । मानल जाता अछि कि म. म. विद्यापति ठाकुर हिनके से प्रेरित भ कए ‘पुरूष-परीक्षा’, ‘कीर्तिलता’, ‘लिखनावली’ आदि अनेक ग्रंथ लिखने छलाह । एहन नहि छल कि लखिमा खाली कविते सुनैत छलीह, अपितु ओ उत्तम दर्जा क कवियत्री सेहो छलीह । एक बेर कए गप अछि हिनकर खास सखी क जमाई व्यवसाय मे बाधित होबाक कारण घर नहि आबि सकलथि । सखी अपन बेटीक दुख: कए देखि दुखी रहैत छलीह । एक दिन सखी कए कानैत देखि विदुषी लक्ष्मी पूछलथि – अहाँ किया कानि रहल छी ? सखि अपन दिल क हाल लक्ष्मी कए कहि सुनेलथि । लक्ष्मी तत्काल ओ सभटा गप कए एकटा श्लोक बनाकए जमाई कए भेज देलथि । श्लोक छल –
सन्तप्ता दशमध्वजातिगतिना सम्मूर्छिता निर्जले,
तूर्य्यद्वादशवद्द्विधतीयमतिमन्नेकादशभस्तनी ।
सा षष्ठी कटिपंचमी च नवभ्रू: सा सप्तमी वर्जिता,
प्रप्ता चाष्टमवेदना प्रथम हे तूर्णं तृतीयो भव ।।
श्लोक सुन जमाई तुरंत घर आबि गेलथि । ऐहन छल लखिमा क लेखनी क कमाल । ई विद्वान क बड्ड आदर करैत छलीह । नीक कविता करला पर उचित पारितोषिक सेहो दैत छलीह । हिनकर दान क प्रशंसा सुनि कैक टा कवि, विद्यार्थी हमेशा मिथिला आबैत रहैत छल । एक बेर एकटा कवि मिथिला आयल । ओ राज दरबार लग डेरा लगोलथि आओर शिष्य कए दरबार क हाल-चाल लेबा लेल भेजलथि । ओहि समय दरबार में ‘’संखमापूरयन्निव’’ समस्या छल । विद्यार्थी समस्या ल कए गुरू लग गेल । गुरु समस्या क समाधान करि विद्यार्थी लगाकए राज दरबार मे पठोलनि । दरबार मे श्लोक पढ़ल गेल । विदुषी भावार्थ बुझि कए कहलथि रचना त उत्तम अछि, मुदा मालूम होएत अछि रचयिता जन्मांध छथि । विद्यार्थी क एहि कथन पर बहुत विस्मय भेल । ओ गुरु लग आबिकए सभटा वृतांत कहि सुनेलथि । कवि मने मन जन्मान्ध क अनुभव करयवाली लखिमा क भूरी भूरी प्रशंसा केलथि और कहलथि काल्हि क सभा मे कहब – गुरु हमर जन्मांध सही मे अछि, मुदा हुनका जन्मांध करय वाली एकटा वाल विधवा है । विद्यार्थी उक्त गप लखिमा से कहलथि । ओहि पर लखिमा प्रसन्न भ कए रास पुरस्कार ओहि कवि कए देलथि । एहि तरह लखिमा राजा शिव सिंह क राज क हुनके जेंका चलेबा मे सफल रहलथि ।


text:
भारदह, सप्तरी, नेपाल। अक्टुबर २२, २०१५. मैथिली जिन्दाबाद!!
राजनीतिक आन्दोलन सँ परिणत जनआन्दोलन बनल मधेस आन्दोलन आब युद्ध समान प्रतीत होमय लागल अछि।
एक तरफ राजनीतिक माँग यथावत अछि, दोसर तरफ सरकारी पक्ष द्वारा अनेकानेक घूर्री-फिर्री तर्ज पर वार्ता सेहो कैल जा रहल अछि, मुदा समाधानक कोनो मनसाय दुनु पक्ष मे सँ केम्हरौ सँ अबैत नहि देखा रहल अछि।
समस्या बढैत-बढैत आब राज्य तथा आन्दोलनकारी बीच पूर्ण अविश्वास तथा तनावग्रस्त संबंध निर्माण भऽ गेल अछि।
एहि क्रम मे आन्दोलनकारी द्वारा राजमार्ग जाम करबाक कार्य कैल जाएत अछि तऽ राज्य द्वारा प्रहरी बल खटबैत राजमार्ग सुचारू रखबाक कार्य कैल जाएत अछि।
काल्हि भारदह मे प्रदर्शनकारी कर्फ्यू आदेश तोडिकय राजमार्ग अवरुद्ध केने छल। करीब २५०० केर संख्या मे प्रदर्शनकारी प्रहरीक माइकिंग केँ सेहो अवमानना केने छल। एहेन सन अवस्था मे प्रहरी द्वारा बल प्रयोग करैत प्रदर्शनकारी केँ भड़कायल गेलाक बाद दुतर्फी झड़प शुरु भऽ गेल, परिणामस्वरूप प्रहरीक गोली सँ दुइ जन ज्ञात आर किछु अज्ञात जन मारल जेबाक खबैड़ चारूकात चर्चा मे आबि गेल अछि। हाल धरि २ जनक शव प्राप्त भेल अछि आ किछु शव पूलिस बल द्वारा गायब करबाक आरोप सेहो स्थानीय लोक द्वारा लगायल जा रहल अछि। ज्ञात मृतक केर नाम वीरेन्द्र राम तथा नागेश्वर यादव केर रूप मे सोझाँ आयल अछि। जखन कि दर्जनों लोक दुतर्फी घायल छथि जाहि मे किछु गोटाक हालत नाजुक कहल जा रहल अछि। घायलक इलाज बीपी कोइराला स्वास्थ्य प्रतिष्ठान, धरान मे चलि रहल अछि।
पूलिस कप्तान द्वारा जारी वक्तव्य मे कर्फ्यू आदेश केर उल्लंघन आर बेर-बेर माइकिंग केलाक बादो प्रदर्शनकारीक नहि हंटबाक कारण दुतर्फी झड़प मे एहि तरहक घटना घटबाक बात कहल गेल अछि।
घटनाक बाद स्थिति आरो बेसी खराब भऽ गेल अछि। समूचा नेपाल मे मधेसी आन्दोलनकारी आक्रोशित बनि जेबाक समाचार भेटय लागल अछि। प्रशासन द्वारा अनिश्चितकालीन कर्फ्यू आदेश भोरे ६ बजे सँ लगायल गेल अछि। भारदह, रुपनी, राजविराज मुख्यालय – सब ठाम दंगाग्रस्त क्षेत्र घोषित कय कर्फ्यू लगायल गेल अछि। प्रदर्शनकारी सब कर्फ्यू आदेश केँ तोड़ि उग्र प्रदर्शन जारी रखने अछि।
ओम्हर देशक प्रधानमंत्री के पी ओली द्वारा सर्वदलीय बैसार बजाओल गेल अछि जे आइ संध्या ६ बजे करीब मे होयत। सीमांकन सहित अन्य माँग पर आन्दोलित मधेस केँ कोना संबोधन कैल जाय एहि पर ई बैसार निर्णय करबाक समाचार प्राप्त भेल अछि।


text:
विहनि कथा
कपारक लिखल
शर्माजीक आफिस शनि आओर रवि सप्ताह मे दू दिन बन्न रहै छैन्हि। आइ शनि छल। आफिस बन्न छल आ शर्माजी दरबज्जा पर बैसल छलाह। तावत एकटा भिखमंगा दरबज्जा पर आएल आ बाजल- "मालिक दस टाका दियौ। बड्ड भूख लागलए।" शर्माजी बजलाह- "लाज नै होइ छौ। हाथ पएर दुरूस्त छौ। भीख माँगै छैं। छी छी छी।" भिखमंगा बाजल- "यौ मालिक, पाई नै देबाक हुए तँ नै दियऽ, एना दुर्दशा किएक करै छी। हम जाइ छी।" ओकरा गेलाक बाद शर्माजी खूब बडबडयला। देशक खराप स्थित सँ लऽ कऽ भिखमंगाक अधिकताक कारण आ नै जानि की की, सब विषय पर अपन मुख्य श्रोता कनियाँ केँ सुनबैत रहलाह।
दुपहर मे भोजन कएलाक उपरान्त आराम करै छला की कियो गेट ठकठकाबऽ लगलै। निकलि कऽ देखैत छथि एकटा त्रिपुण्ड धारी बबाजी ठाढ छल। हिनका देखैत ओ बबाजी बाजऽ लागल- "जय हो जजमान। दरिभंगा मे एकटा यज्ञक आयोजन अछि। अपन सहयोगक राशि पाँच सय टाका दऽ दियौक।" शर्माजी- "हम किया देब?" बबाजी- "राम राम एना नै बाजी। पुण्यक भागी बनू। फलाँ बाबू सेहो पाँच सय देलखिन्ह। अहूँ पुण्यक भागी लेल टाका दियौ।" शर्मा जी- "हमरा पुण्य नै चाही। हम नरक जाइ चाहै छी। अहाँ केँ कोनो दिक्कत? बडका ने एला हमरा पुण्य दियाबैबला।" ओ बबाजी बूझि गेल जे किछु नै भेंटत आ ओतय सँ पडा गेल।
साँझ मे शर्माजी लाउन मे टहलै छलाह। सामने सँ तीन टा खद्दरधारी ढुकल आ हुनका प्रणाम कऽ कहलक- "विधान सभाक चुनाव छैक। दिल्ली सँ फलाँ बाबू एकटा रैली निकालबाक लेल आबि रहल छथि। ऐ मे बड्ड खरचा छैक। अपने सँ निवेदन जे दस हजार टाकाक सहयोग करियौक।" शर्माजी बिदकैत बाजलाह- "एहि लाउन मे टाकाक एकटा गाछ छै। अहाँ सब ओहि मे सँ टाका झारि लियऽ।" एकटा खद्दरधारी बाजल- "हम सब मजाक नै कऽ रहल छी आ आइ कोनो बहन्ना नै चलत। टाका दियौ अहाँ। अहाँक बूझल अछि ने जे हमरे सभक पार्टीक सरकार छै। अहाँक बदली तेहन ठाम भऽ जायत जे माथ धुनबाक अलावा कोनो काज नै रहत।" शर्माजी गरमाइत बाजलाह- "ठीक छै हम माथ धुनबा लेल तैयार छी। अहाँ सब जाउ आ बदली करबा दियऽ। निकलै छी की पुलिस बजाबी।" खद्दरधारी सब धमकी दैत ओतय सँ भागि गेल।
रातिक तेसर पहर छल। शर्माजी निसभेर सुतल छलाह। एकाएक हुनकर निन्न ठकठक आवाज पर उचटि गेलैन्हि। कनियाँ केँ उठा कऽ कहलखिन्ह जे कियो दरबज्जाक गेट तोडि रहल अछि। दुनू परानी डरे ओछाओन मे दुबकि गेलैथ। तावत गेट टूटबाक आवाज भेलै आ टूटलहा गेट दऽ कऽ सात टा मोस्चंड शर्माजी केँ गरियाबैत भीतर ढुकि गेलै। सब अपन मूँह गमछी सँ लपेटने छल। एकटाक हाथ मे नलकटुआ सेहो छलै। बाकी दराती, कुरहरि, कचिया आ लाठी रखने छल। एकटा लाठी बला आबि कऽ हुनका जोरगर लाठी पीठ पर दैत कहलकन्हि- "सार, सबटा टाका आ गहना निकालि कऽ सामने राख। नै तँ परान लैत देरी नै लगतौ।" शर्माजी गोंगयाइत बजलाह- "हमरा नै मारै जाउ। हम हार्टक पेशेन्ट छी। इ लियऽ चाबी आ आलमीरा मे सँ सब लऽ जाउ।" ओ सब पूरा घर हसौथि लेलक। पचास हजार टाका आ दस भरि गहना भेंटलै। फेर हिनकर घेंट धरैत डकूबाक सरदार बाजल- "तौं तँ परम कंजूस थीकैं। कतौ खरचो तक नै करै छैं। एतबी टाका छौ। सत बाज, नै तँ नलकटुआ मूँह मे ढुका कऽ फायर कऽ देबौ।" इ कहैत ओ नलकटुआ हुनकर मूँह मे ढुकेलक। ओ थर थर काँपैत बाजऽ लगलाह लैट्रिनक उपरका दूछत्ती मे दू लाख टाका आ बीस भरि गहना राखल छै। लऽ लियऽ आ हमरा छोडि दियऽ। सरदार दू जोरगर थापर दैत कहलकैन्हि आब लैन पर एले ने, आर कतऽ छौ बाज। शर्माजी किरिया खाइत बजलाह आब किछो नै छै बाबू, छोडि दियऽ हमरा। डकैत सब सबटा सामान समटि कऽ विदा भऽ गेल। थोडेक कालक बाद हिम्मति कऽ कऽ ओ चिचियाबऽ लगलाह- "बचाबू, बचाबू डकूबा........।" अडोसी पडोसी दौगल एलथि। कियो पुलिस बजा लेलक। पुलिस खानापूर्ति कऽ कऽ चारि बजे भोरबा मे चलि गेलै। शर्माजी अपन माथ पीटैत बाजै छलाह- "आइ भोरे सँ शनिक कुदृष्टि पडि गेल छल। कतेको सँ लुटाई सँ बचलौं, मुदा कपारक लिखल छल लुटेनाई से लुटाइये गेलौं।"


text:
नेपाल मे आयल विनाशकारी भूकम्प सँ दसों हजार लोकक मृत्यु, लाखों लोकक बेघर होयब आ पराकम्पनक दहशति मे जियब विश्व परिवेश केँ मानवीय सहयोग राहत रूप मे पठेबाक लेल निरंतर प्रेरणाक संचयण कय रहल अछि। एहि बीच नेपाली सभासद व राजनेता लोकनि पर तरह-तरह केर आरोप सेहो लागि रहल अछि। खबैड़केँ सच मानल जाय तऽ एक सभासदक निजी गोदाम मे त्रिपाल चोराकय राखल अवस्था मे भेटल। भारतक सांसद सब अपन एक महीनाक तनख्वाह नेपाल भूकम्प राहत लेल दान मे देलनि तऽ एहिठामक ६०१ सांसद सेहो अपन एक महीनाक तनख्वाह राहत कोष मे दान करबाक इतिहास बनौलनि। उद्योगी-ब्यापारी सँ लैत समाजिक संघ-संस्था सबहक योगदान एहि राहत कार्य लेल जोर पर चलि रहल अछि।
उद्योगपति, नेपालक सबसँ पुरान ब्यापार-वाणिज्य चेम्बर – मोरंग ब्यापार संघकेर अध्यक्ष आ वर्तमान नेपाल संविधान सभाक सभासद पवन शारडा द्वारा आइ नेपालक प्रधानमंत्री केँ अपना तरफ सँ पूर्व मे सभासदक भाग देलाक बाद अतिरिक्त सहयोग राहत कार्य लेल सौंपलनि अछि। श्री शारडा एक प्रसिद्ध उद्योगी परिवार – लहान मूल केर विशुद्ध मारवाड़ी रहितो मधुर मैथिलीभाषी सेहो छथि। नेपाल मे शारडा ग्रुप सँ प्रसिद्ध औद्योगिक समूह अपन सामाजिक-सांगठनिक-जिम्मेवारीकेँ बखूबी निर्वाह करैत देशक विकास मे महत्त्वपूर्ण योगदान दैत रहल अछि। तहिना मैथिली भाषा व मिथिला संस्कृति लेल विराटनगर मे आयोजित विभिन्न कार्यक्रम मे सेहो हिनका लोकनिक सहयोग उत्कृष्ट रहैत अछि। वर्तमान विपत्तिक समय नेपाल भूकम्प राहत पीड़ित लेल कैल गेल एहि महान् योगदानकेर सराहना करैत श्री पवन शारडाक स्वर्णिम भविष्य लेल शुभकामना दैत अछि। संगहि हिनकहि समान आरो योगदानकर्ताक भूमिका सँ देश जल्दिये कठिन घड़ी सँ ऊबरय ताहि लेल ईश्वर सँ प्रार्थना करैत अछि।


text:
नवका- पुरनका लेख सर्च करु...
शटल सेवा शुरू करय के विचार
पूर्व-मध्य रेलवे समस्तीपुर-दरभंगा... समस्तीपुर-खगड़िया... समस्तीपुर-बरौनी आओर समस्तीपुर-मुजफ्फरपुर के बीच शटल ट्रेन सेवा शुरू करय के विचार करि रहल अछि. एकरा लेल समस्तीपुर मंडल के अधिकारी रूपरेखा तैयार करि रहल छथिन्ह. विस्तृत रिपोर्ट तैयार भेलाह के बाद ओकरा मुख्यालय भेजल जाएत. ओना ई सेवा शुरू करय केर लेल कम सं कम आठ टा इंजिन आओर 40 टा डिब्बा के जरूरत पड़त. अखन लोक सभ के आबय जाए मे बड़ दिक्कत के सामना करय पड़य छन्हि. स्टेशन पर चारि-चारि...पांच-पांच घंटा बैसल रहुं ट्रेनक कोनो था-पता नहिं रहैत अछि. कई बेर त लगैत अछि जे पायरे-पायरे गेल रहितहुं तं ट्रेन सं पहिने पहुंचि गेल रहितहुं. खैर देखिऔ कि होएत अछि.
सदस्यता लें टिप्पणियाँ भेजें (Atom)


text:
— लवली झा।
सब गोटे के प्रणाम करैत 🙏🏻 दियाबती पाबैन के हार्दिक शुभकामना दैत छी✨🌟
दियाबाती शब्दे ज्योर्तिमय वातावरणके प्रदर्शित करैत अछी, दियाबाती पर्व अपने सब बहुत श्रद्धा स मनाबैत छी परंपरागत रूप स माता लक्ष्मी आ बिघ्नहर ता गणेश, कुबेर महराज पुजा अर्चना करई छी ।धन तेरस सांझ में जम्ह के दीप गोनौरा या पचछूआर बारी में जरूर जरबैत छी मुदा ई सब त एखण के बात छी, सच कहूं त दियाबाती के जे खुशी घीया पुता रही रखन भेटय ओतेक आब कहां आब त सब काज जिम्मेदारी स पूरा भरल रहैया दश दिन पहिले स साफ सफाई पूजा पाठ फेर परम्परा गत भोजन के ओरियान करू तकर बाद बउआ बुच्ची सब फटाका फूलझारी फोरता भजता ताहु पर ध्यान देव परैया आ तखने hunke सब संग duta फूलझरी हम्हू भाजी लै छी ! तहने मोन परैया अपन बाल्य काल के दियाबाती ।पहिले हमर मां घर सब साफ केलओ फेर पापा घर सब अंदर सौ नहियो रंगैल त बाहर s जरूर रंगवई छलखीं आर कुम्हैन दीप आ मटिक डिबिया द जय छलखीं और हम सब बेसि दीप जराब लेल दबाई बाला सीसी सब मां के जमा कक दई छलीयाई मां के समस्या तेल के कियाजी डीलर सब पहिले आन महीना में कानी बेसियो मटिया तेल दई छलखिन मुदा दिया बाती में कपैछ लै छलखीन पहिले बिजली त नामेमात्र छल फेर आयल मोमबत्ती सेहो लेसई छलु अपना ओत हम सबस छोटे रही ताई छत पर दीप हम्ही लेसइ छलऊ पापा या भाई जी देखैत रहे छलखीन एक बेर हम पहिले दिन लालटेन साफ कर गेलऊ मुदा छाती टा सीसा futi गेल हमरा स दलाने पर दोकन छल से भाई जी तुरत्ते सीसा ल अब्सी छलखीन ओहि दिन मां के तामस स भाई जी बचाने रहाइथ आखिर भाई त भाई होई छैत ।हम सब मैट इटा स जोड़ी क घर बनबै छलू ओहो पर दीप लेसाई छल । तकर बाद हुक्का लोली भजव देहो जिद करै छलऊ मुदा हुक्का लोली चच्चा नई दाई छलैथ फेर लगईं छलाऊ जे भाईजी सब संगे मिर्चैया फोरब ओत्ताओ सब फटकारी के भागा देत छला तहन अंत मे एक टा टीन बाला बंदूक चुटपुटिया गोली आ फूलझड़ी किन देत छलाह पापा, मां कहई छलखीन नवका kapra पहिर क फटका लग नई जो नई लुत्ती पैर जेतो तकर बाद भोजन होई छल दैल भात तरकारी तरुआ खास क खम्हौर आ तिलकोर के।तकर बाद सब गोटे नावका kapra पाहिर क हमरा सभ के अपने काली मंदिर पर भव्य मां काली के पुजा होईत छल आ ओहि समय मे नाटक पार्टी गंगाराम अबैत छल से सबकनी काल धेखलाऊ फेर घर एलऊ। बचपन मे जे कोनो पर्व मानव के आनंद अछी o उमेर के कोनो अवस्था में नई इ हो टालल नई जा सकैया सब अवश्य में सब रंगक आनंद छैक 🙏🏻🌹🌟🌟हैप्पी दिपावली 🌟🌟🙏🏻🌹


text:
आधार ग्रन्थ-
रुद्रधर कृत वर्षकृत्य, मीमांसकशिरोमणि जगद्धरशर्मपरिवर्द्धित एवं डा. पण्डित शशिनाथ झा द्वारा सम्पादित, उर्वशी प्रकाशन, पटना, 1998 ई.)
जितिया पाबनि वास्तवमे जीवितपुत्रिका अथवा जीवपुत्रिका व्रत थीक। एकरे जिउतिया आ जितिया कहल जाइत अछि।
कहिया होइत अछि जितिया पाबनि?
आश्विन मासक कृष्ण पक्षक अष्टमी तिथि कें ई व्रत होइत अछि। कहल गेल अछि जे जे नारी ई व्रत कए शालिवाहन राजाक पुत्र जीमूतवाहनक पूजा करैत छथि, हुनक सौभाग्य अटल रहैत छनि आ सन्तानक उन्नति होइत छनि।
व्रत आरम्भ करबासँ पहिने ओठगन करबाक थीक। मिथिलामे सौभाग्यसूचक पदार्थ सभक भोजन अर्थात् माँछ, मडुआ आदि सप्तमी तिथि कें खेबाक परम्परा अछि। जे माँछ नै खाइत छथि ओ नोनी सागक व्यवहार करैत छथि। कथाक अनुसार महिलालोकनिक बीच बेन बिलहब सेहो एकर एकटा अभिन्न अंग थीक। अंकुरीसँ पारणा करबाक चर्चा कथामे अछि।
मिथिलामे जितिया व्रतक कथा “गौरीप्रस्तार” नामक ग्रन्थ सँ उद्धृत मानल गेल अछि। मीमांसकशिरोमणि जगद्धर झा द्वारा सम्पादित वर्षकृत्यमे संस्कृतमे ई कथा देल गेल अछि।
मिथिलासँ बाहर जितियाक स्वरूप
जीमूतवाहनक व्रतक कथाक नाम पर मैथिलसँ भिन्न सम्प्रदायमे सेहो दोसर कथा देल गेल अछि, जे हिन्दीमे किताब बनल भेटैत अछि। ओहिमे राजा जीमूतवाहन द्वारा साँपकें बचेबाक कथा अछि जे संस्कृतक नागानन्द नामक नाटकमे अछि। ओ कथा मिथिलामे प्रचलित नै अछि।
मुदा मैथिल लोकनिमे दोसर कथा अछि। मिथिलाक लोककें अपन परम्पराक पालन करब ओतबे आवश्यक अछि, जतेक आवश्यक कि पाबनि करब। परम्पराकें छोड़ब सेहो एकटा पाप थीक।
पद्धति सभमे जे कथा संस्कृतमे देल अछि से बुझाइत अछि जे मौखिक कथाकें सूनि केओ पण्डित ओकरा संस्कृतमे अनुवाद कए देने छथि। संस्कृत कथा पढब जँ सम्भव नहिं हो तँ मैथिलीमे कथा सुनी आ सुनाबी। तें एतए एहि संस्कृत कथाक मैथिली अनुवाद देल जा रहल अछि।


text:
बुद्धसेन चौधरी- विश्वमे मानव समुदायके शान्ति पूर्वक जियैके लेल एकटा पेरा देखाईबला महा मानव गौतम बुद्धके सम्मान, आदर, सद्भाव, भक्तिभाव, समर्पण या ज्ञान प्राप्तिके खातिर बुद्ध जयन्ती मनावल जाईछै । शान्तिको अग्रदुत यि महा मानवके जनम ई.पू.५६३ मे नेपालमे कपिलबस्तुके तिलौराटमे बैशाख पुर्णीमाके दिन भेल रहै । उ ई.पू.४८३ मे ८० बरष के उमेरमे बैशाख पुर्णीमेके दिन महानिर्वाण (देह त्याग) करने रहै । वनङ त येकर जनमके तिथिमे कुछ विवादो छै मगर मिति मे कोनो किसीमके सन्देह नै छै । वैशाख पुर्णीमा कहु या Full moon Day of May कहु वोई मे सैव के एकमत छै । संसारमे येह्या एकटा महापुरुष चियै जेकर जनम, ज्ञान प्राप्ती या देह त्याग एके दिन बैशाख पुर्णिमा के दिनमे भेल रहै । तै दुवारे बुद्ध जयन्ती बैशाख पुर्णीमाके दिन पुरे मानव समुदाय धुमधाम के साथ मनाईछै ।
नेपालमे बिक्रम सम्वत २००८ साल जेष्ठ ८ गतेसे संस्थागतरुपमे बुद्ध जयन्तीके दिन सैवसे पैहने सार्वजनिकरुपमे छुट्टी के ब्यवस्था भेलै या वोहै दिनसे निरन्तर छुट्टी भ्यारहलछै । तैहनङ बि.स. २०१२ फागुन ७ गते लुम्बिनीमे बुद्ध जयन्तीके दिन हत्या हिंसामे रोक के घोषणा करलकै । सारा विश्व ऐकर जनम दिन बहौत हर्षोलास के साथ मनाईछै । संयुक्त राष्ट्रिय संघमे सन १९९९ डिसम्बर १५ के दिन सर्वसम्मती से प्रस्ताब नम्बर ५४\१५५ से बुद्ध जयन्ती के दिन The International recognition Day of Vesak at Un and other Un offices के रुपमे मनावैके लेल स्विकृत करलकै या सन २००२ से सार्वजनिक छुट्टी सेहौ दैले लागलै । यैसे हम सैव नेपालीके छाती गर्व से उच भ्या गेलछै । खास कैरके थारु सब जे वोकरे धियापुता चियै। ओकरो यैसे आपन अलग्गै पहचान भेटलै । वैशाख महिना थारु सब के खास मैहना चियै। काम काज गाम घरमे वोतहेक नै रहै छै । सब लोक सब वियाह सादी या प्रवचन गोष्टीमे लागल रहैछै । वोकरा संयुक्त राष्ट्र संघसे पहचान पावनाई अपने आपमे बडका उपलब्धि चियै । आई संसारमे कानो चिज के सैब से बेसी प्रकाशन भेल छै त उ बुद्धके उपदेश चियै । आई संसारमे सैबसे बेसी मुर्ती या शालिक केकरो बनलछै त बुद्धके बनलछै ।
बुद्ध २९ बछर के उमेरमे घर त्याग करलकै । ३५ बछरके उमेरमे पिपरके गाछ तरमे ज्ञान के प्राप्ती करलकै कै या ८० बछरके उमेरमे शरिरके त्याग करलकै । वोई बिचमे ऊ ८४ दाईव सार्वजनिक रुपमे प्रवचन देने रहै । ओकर प्रवचन अहिंसा, शान्ती, करुणा मैत्रीमे अधारित एक शान्ती धर्ममे केन्दित रहै । शान्ती या बुद्ध धरम एक दोसरके प्रयावाची के रुपमे छै । संयुक्त राष्ट्र संघके पञ्चशिल सिधान्त यहै के जडमे अडकल छै । ई.पू. छैठौ सताब्दीके धार्मीक क्रान्तिके युग कहै के कारण बुद्ध धरम के जनमे चियै । बुद्ध बहौत किसिमके धरम या बिचारके आपन बाणी या उपदेशसे खण्डन करैत जनता या रजा के एक जगहमे लावैले सफल भेलै। तहै दिनसे धरम राष्ट्रिय घेराके तोईरके सिमा पार भेलै या अन्तरराष्ट्रिय रुपमे स्थापित भेलै । वोई समयमे राज्य से जारी करलहा धरमके मानैले परै छेलै । बुद्ध धरमके स्थापित भेलापर जनताके वोई घेरा पार कैर सकैवला चलनके सुरुवात भेलै । यि धरम आदमिके शान्ती पुर्वक जियै के तरिका सिखेलकै ।
बुद्ध सारनाथमे सैबसे पैहने आपन चेलासवके पहौनका प्रवचनमे बेसी से बेसी लोकके हितके खातिर, बेसीसे बेसी लोकके सुखके लेल, लोक उपर दया करैके लेले या मनुष देवता सैबके कल्याणके लेल तोरौरके संसारमे बिचरन करैले परतौ कैहके उपदेश देने रहै । अन्तिम उपदेशके रुपके कुशीनगरमे जिवनके अन्त अन्तमे जव सैव कोईयो कानैत रहै त कहलकै जेकर जनम हैछे ओकर मरण जरुरे हैछै । उ वोहो कहलकै कि जे हमर शरिरके चिन्हलकै उ हमरा नै चिन्हलकै जे हमर सिद्धान्त या उपदेशके चिन्हलकै उ जरुर हमरा चिन्हलकै ।
विश्वमे शान्ति या अमन चैन के खातिर सैव मानव समुदायके बुद्धके देलहा उपदेशके मानैले परतै । येकर खातिर यै धरमके धारण कैरके चिन्तन मननके साथ ओईमे बिचरन भ्याके दोसरोके समाहित करैले परतै । खास कैरके नेपाल सरकारके साथे साथ यैसना के अगुवा राजनितिज्ञ, सरकारी गैर सरकारी संघ संस्था, बुद्धिजिवी,पत्रकार, बहौत किसिमके पेषामे लागलहा महानुभाव सब के साथे साथ सर्वसाधारण सैवके बुद्ध जयन्तीके एकटा औपचारिकतामे मात्रे नै बाइन्हके येकर संरक्षण या विकाश करैत यि धरमके पालन करे परतै । देश मे स्थिरता कायम कैरके येकरा बिश्वके नमुना शान्ती क्षेत्रके रुपमे विकास करैले परतै । वनङ त नेपाल सरकार,लुम्बिनी भ्रमण बर्ष मनेलकै या रु. ५०,००० अमेरीकी डलर के गौतम बुद्ध अन्तर्राष्ट्रिय शान्ती पुरस्कारके स्थापना करलकै । सैवके पैहने यि पुरस्कार सन २०१० मे जपानी नागरिक तादातोसी या तोकीहिसा के प्रदान करने रहै । उ सव हिरोसिमा या नागाकागीके मेयर रहै । लेकिन यैसे मात्रे नै हैवला छै । येकर खातिर येकटा अन्तर्राष्ट्रिय अभियान चलाईले परतै या वोकर निरन्तरता दैले परतै । थारुवो समुदायके यैमे बेसीसे बेसी लागैले परतै । वनङ त आई काईयो वेसी से वेसी बुद्ध के उपदेशके पालन करैचछै त उ थारुवे चियै । वोकर नश्लेमे शान्ती या अहिंसा छै । मगर दुखके बात उसब यि मानैतो पर हम बुद्ध धरम मानै चियै से नै कहैले सकैछै । कियाकत वोकरमे हिन्दुके प्रभाव छै । कतहेक ठाममे त यि पुर्णीमाके दिन बोईलो चढहाबै छै जेकि निक चिज नै चियै । कम्तिमे यै दिन काटमार बन करैले परतै । सरकारीयो तरफसे यैमे बिषेश जोड दैले परतै ।
अन्तमे बुद्ध जनमके अवसरमे सैव कोईके येकरा एकटा औपचारिकतामे मात्रे नै बाइन्हके येकर उपदेशके आपन ब्यवसयिक जिवनके साथे साथ एकटा जिवन पद्धतीके रुपमे धारण करैले परतै। बुद्धके उपदेश सहि रुपमे पालन करनाईयै ओकर प्रतीके सम्मान या अदर चियै।


text:
दिल्ली, १५ अगस्त, २०१५. मैथिली जिन्दाबाद!!
मैथिली फाउन्डेशन केर संस्थापक कौशल कुमार जानकारी करौलनि अछि जे मिथिला चौक (कनाट प्लेस) स्थित पिपलेश्वरी काली मन्दिर प्रांगण मे मिथिलाक्षर प्रशिक्षण कार्यक्रम निरंतरता मे संचालित कैल जा रहल अछि। एकर उद्घाटन पैछला सप्ताह कैल गेल छल जाहि मे लगभग एक दर्जन नामी-गिरामी प्रशिक्षु लोकनि प्रशिक्षण लेलनि। स्वयं प्रशिक्षण उपलब्ध करौनिहार कौशल कुमार पैछला दुइ दशक सँ मिथिलाक्षर केर प्रचार घर-घर धरि पहुँचेबाक लेल प्रयत्नशील छथि। हिनकर कहब छन्हि जे मैथिल केर पहिचानक मूलाधार मिथिला लिपि थीक। एकर विस्मृति सँ मैथिलक मौलिक विशिष्टता हेरायल-भोथियायल अछि।
आइ बंगला, असमिया, ओडिया आदि मिथिलाक लिपि सँ विकास करैत एकरा सँ कनेक इतर रूप मे स्थापित अछि। भारतीय गणराज्य मे देरी-सवेर ओ तिनू क्षेत्र राज्यक दर्जा हासिल कय लेलक आ स्वराज्य संचालन करैत लिपिक संग भाषा, साहित्य एवं संस्कृतिक चौतर्फा विकास कय रहल अछि। ओहि राज्यक आर्थिक मेरुदण्ड सेहो अपनहि बदौलत संघर्ष करितो मुदा ठाढ छैक। मुदा मिथिला अपन अस्तित्व सँ भटैक गेल। जे मिथिलादेश कहाइत छल, ओ आइ बिहार राज्य मे समाहित होइत नहिये अपन लिपिक रक्षा कय सकल, नहिये एतुका भाषाक संवर्धन-प्रवर्धन लेल राज्य द्वारा कोनो प्रकारक डेग उठायल गेलैक अछि; जहाँ तक भेलैक, मैथिलीक संग कुत्सित मानसिकता सँ भरल राजनीति टा कैल गेलैक।
कहियो एकरा बिपीएससी सँ हँटायल गेलैक, तऽ कहियो राजभाषाक रूप मे मान्यता नहि देल गेलैक। राष्ट्रीय जनतांत्रिक गठबंधनक सरकार तथा अटल बिहारी वाजपेयीक नेतृत्वक समय मे मैथिलीकेँ अष्टम् अनुसूची मे स्थान देलाक बावजूदो प्राथमिक शिक्षा तक मे मैथिली भाषाकेँ माध्यम नहि बनायल गेलैक। एहि मधुर भाषाकेँ समाप्त करबाक कुत्सित राजनीति एतेक तक भेलैक जे जाहि कोनो विद्यालय मे पहिने मैथिलीक पढाई कैल जाइत छलैक, ताहू ठाम नव शिक्षक केर नियुक्ति तक नहि कैल गेलैक। मैथिली संग घोर अवहेलना राज्य द्वारा होयब स्पष्टत: इशारा करैत छैक जे एहि भाषाक पोषण तऽ दूर, एकर जीवन तक बहुतो केँ मंजूर नहि छैक।
एहि मे राज्यक राजनीति आ बिहारक सरकारी नीति कतेक जिम्मेवार छैक से मनन योग्य अछिये, खुद मिथिलाक्षेत्रक जनप्रतिनिधि अपन भाषा केँ अपन मानय सँ कतराइत कूराजनीति केर शिकार संस्कृत समान मैथिली केँ पण्डितक भाषा मानि एकरा सँ सौतेला व्यवहार करैत छैक, एहि सँ फाजिल दुर्भाग्य आर कि भऽ सकैत छैक। एहेन सन परिस्थिति मे एकटा व्यक्ति आ कोनो संस्था द्वारा दिल्ली समान महानगर जतय लाखोंक संख्या मे मैथिल रोजी-रोटी लेल प्रवास कय रहल अछि, ओहि ठाम प्रशिक्षण कार्यक्रम सँ अपन अस्मिता सँ परिचिति दैत मिथिलाक्षर सिखबाक मुहिम चलबय, एकर सराहना हेबाके चाही।
मैथिली साहित्य महासभा दिल्ली सहित विभिन्न संघ-संगठनक सक्रिय सहयोग सँ संचालित वर्तमान प्रशिक्षण कार्यक्रम सँ कतेक लोक लाभान्वित होयत ई आबयवला समय जबाब देत, मुदा हरेक सार्थक प्रयासक असैर दूर-दूर तक मैथिल केँ अपन निजत्व सँ परिचय करबैत अछि जे भविष्य उज्ज्वल बनेबाक दिशा मे संकेत दैत अछि।


text: पटना। राजगीर स गया आब ट्रेन स जाएब आसान भ गेल। दूनू शहर कए जोड़बा लेल बनल राजगीर-तिलैया रेल लाइन क उद्घाटन भ गेल। 46 किलो मीटर लंबा इ रेल पथ 181 करोड़ टका क लागत स लगभग सात साल मे तैयार भेल अछि। एकर शिलान्यास तत्कालीन रेल मंत्री नीतीश कुमार केने छलाह आ संयोग रहल जे प्रदेश क मुख्यमंत्री क नाते एकर उद्घाटन सेहो कुमार केलथि अछि। ओ झंडी देखा तिलैया तक विस्तारित दानापुर-राजगीर सवारी गाड़ी कए रवाना केलथि। एहि अवसर पर ओ कहलथि जे अगर नेउरा स दनियावां, दनियावां स बिहारशरीफ आ बिहारशरीफ स शेखपुरा क बीच सेहो रेलवे लाइन बनि जाए, त दानापुर-किउल रेलवे लाइन पर दबाव घटत आ दानापुर स किउल तक क दूरी सेहो कम भ जाएत। राजगीर-तिलैया रेल लाइन मे खास गप इ अछि जे द मार्ग मुनाफा देबा लेल पहिने स तैयार अछि। एहि मार्ग पर प्रतिदिन 30-35 रैक कोयला बाढ़ मे एनटीपीसी क इकाई लेल जाएत। एहि ठाम पहिने तीन यूनिट लगबाक छल मुदा आब 5 यूनिट लागत। उम्मीद अछि जे 46 किलो मीटर क इ नव पटरी पर्यटन उद्योग कए नव मुकाम देबा मे सेहो सहायक बनत।


text:
श्रीनगर/जम्मू। 05 फरवरी। सीमा पर पाकिस्तान उकसेवाक हरकत सँ बाज नहि आएब रहल अछि। कैल्हि रवि दिन पाकिस्तानी फायरिंग आओर छोट मिसाइल सभसँ कायल गेल हमला मे सेना के 23 वर्षीय कैप्टन कपिल कुंडू समेत 4 सैनिक शहीद भ' गेला। केंद्रीय गृह राज्यमंत्री हंसराज अहीर प्रतिक्रिया दैत कहलनि कि पाकिस्तान केँ ऐहिक लेल माफ नहि कायल जे सकैछ। पाकिस्तान केँ सबक सिखाओल जायत।
हंसराज अहीर कहलनि कि हम पाकिस्तान केँ माफ नहि करब। ई पाकिस्तानक बहुत बड़का मूर्खता साबित होयत आओर ऐहिक अंजाम पाक केँ भुगते पड़त। अपने क' बता दी कि पाक द्वारा ऐंटी-टैंक गाइडेड मिसाइल सेहो दागल गेल। ऐहिक उपयोग बंकर उड़ेबा मे होयत अछि। पाकिस्तानक एहि दुस्साहसक बाद भारतीय सेना सेहो जवाबी कार्रवाई केना अछि, जाहिमे पाकक चौकि सभकेँ बड़का नुकसान भेल अछि।
सेना के एक प्रवक्ता कहलनि कि भारतीय सैनिक सभक शहादत बेकार नहि जायत। बिना उकसाव के पाकिस्तानी सेना दिस सँ भेल फायरिंगक करारा जवाब देल जायत। सेनाक एहि बयान सँ संकेत भेटैत अछि कि आबई बला दिन मे पाक पर आक्रामक कार्रवाई कायल जे सकैछ।
सीमा पार सँ फायरिंग केँ मद्देनजर सेना बॉर्डर इलाक के 84 स्कूल सभकेँ अगिला तीन दिनक लेल बंद करा देना अछि। राजौरी के डेप्युटी कमिश्नर शाहिद इकबाल चौधरी कहलनि कि सुंदरबनी सँ ल'केँ मंजाकोटक बीच एलओसी सँ 5 किलोमीटर धरीक दायरा मे स्थित 84 स्कूल सभकेँ 3 दिनक लेल बंद करबाक आदेश देल गेल अछि। अपने क' बता दी कि राजौरी जिलाक भिंबर गली सेक्टर मे पाक दिस सँ भेल फायरिंग मे कैप्टन कपिल कुंडू केर अलावा राइफलमैन रामअवतार, शुभम सिंह आओर हवलदार रोशन लाल शहीद भ' गेला।


text:
21 जनवरी 2021, मैथिली जिन्दाबाद!!
मैथिली साहित्यकार सभा जनकपुर द्वारा नेपाल व भारत केर मैथिली लेखक-साहित्यकार बीच अंतरसंबंध केँ सबलता देबाक संग भाषा, साहित्य आ संस्थाक विकास में सहयोग प्राप्ति लेल भारत दिश सँ साहित्यकार डॉ धनाकर ठाकुर, डॉ शेफालिका वर्मा, डॉ जयनारायण यादव, डॉ रमानन्द झा रमण, डॉ महेन्द्र नारायण राम, मैथिल सदरे गौहर तथा चन्द्रेश केँ संस्थागत मानार्थ सदस्यता प्रदान कयल जेबाक जनतब सभापाल प्रेम विदेह ललन देलनि। उपरोक्त संस्थाक विधान अनुसार ई निर्णय कार्यसमिति के बैसार में कयल जेबाक बात सेहो कहलथि। संगहि एहि संस्था द्वारा मैथिली भाषा, साहित्यक संग लेखक साहित्यकार केर हक-हित लेल कार्य करैत रहबाक कारण नेपालक सब मैथिली लेखक-साहित्यकार केँ संस्थाक सदस्यता ग्रहण वास्ते अपील करबाक निर्णय लेल जेबाक जनतब सेहो ओ देलनि।


text:
बी.ए.(प्रतिष्ठा), पंचम पत्र।’पशुपति’ कविताक भावार्थ :-‘पशुपति’ कविताक रचयिता कवि सुरेन्द्र झा ‘सुमन’ जी एहि कविता मे पशुक प्रति स्नेह, सहानुभूति, सद्भावना एवं उदारताक उत्कृष्ट वर्णन कएने छथि। प्रस्तुत कविता मे कविक कहब छैन्हि जे परमात्मा ओहि व्यक्तिक क्रियाकलाप सँ अत्यधिक प्रशन्न होइत अछि। जकरा हृदय मे एहि संसारक समस्त जीवक प्रति परोपकारिताक भावना सदिखन जागृत रहैत अछि।
एहि कविता मे कवि सुरेन्द्र झा ‘सुमन’ जी सुलतानगंज सँ गंगाजल भरि कांवर लए बाबा बैद्यनाथ धाम जाइत शिवभक्त केँ सहानुभूति आ उदारताक वर्णन कएने अछि। भगवान शंकर शिव भक्तक द्वारा कांवर जल सँ अभिषेक कएला सँ बड़ प्रसन्न होइत छैन्हि। एकटा कांवरिया सुलतानगंज सँ गंगाजल लए दुर्गम पहाड़ी मार्ग सँ बैद्यनाथ धाम प्रस्थान कएलक। दुर्गम पहाड़ी मार्ग मे ओ दैखैत छथि जे एकटा मृग पानीक बिना मूर्छित भए छटपटा रहल अछि। ओहि कांवरिया केँ तत्क्षण मूर्छित मृग केँ लेल सेवा भावना जागृत होइत छनि। ओहि मृग केँ जल सँ तृप्त करब अपन परम कर्तव्य समझि ओ कांवरक जल सँ मृग केँ प्यास बुझा तृप्त करि दैत छथि। एहि उदारता एवं परोपकारिताक भावना सँ प्रशन्न भए भगवान शंकर ओहि कांवरिया केँ आशीर्वाद दैत छैन्हि।


text:
पटना। जदयू प्रदेश अध्यक्ष पद स इस्तीफा द चुकल राजीव रंजन उर्फ ललन सिंह कए मनेबाक शरद यादव क हर कोशिश नाकाम भेल। राष्ट्रीय अध्यक्ष कए अंतत: हुनकर इस्तीफा मंजूर करै पड़ल। ओ पार्टी क मुख्य प्रदेश प्रवक्ता विजय कुमार चौधरी कए रविदिन प्रदेश अध्यक्ष क पद पर नियुक्त करि देलथि। नव प्रदेश कमेटी क शीघ्र गठन कैल जाइत।
ललन सिंह द्वारा त्याग पत्र मे उठाउल गेल मुद्दा-पार्टी क भीतर लोकतंत्र नहि रहबाकआ अफसरशाही क हावी रहबाक आदि क संबंध मे शरद यादव कहला जे एहन मतभेद आगू सेहो होइत रहत। हम कोनो खानदान क पार्टी नहि चला रहल छी, जतय ककरो किछु कहबाक इजाजत नहि छै। पार्टी क भीतर कोनो संकट नहि अछि। हमार पार्टी पूरान अछि। हमरा छोडि़कए जाइवाला सब लालटेन, साइकिल, बंगला जइसन न जाने केतबा पार्टी बना लेलथि। मुदा दल केवल परिवार तक सिमट गेल।


text:
कटिहार। हम भी दरिया हैं हमें अपना हुनर मालूम है, जिस तरफ भी चल पड़ेंगे रास्ता बन जाएगा। बशीर बद्र क शेर कए चरितार्थ करि रहल अछि कामायिनी आ हुनकर पति आशीष। अदम्य् साहस आ दोसर लेल जीबै क उत्कंठा लेल अमेरिका स नौकरी छोडि़ कोसी आ सीमाचंल मे मजदूर, शोषित क बीच अलख जगा रहल एहि दंपति कए सरकारी सहायता क प्रति रुचि नहि अछि। ओ चाहैत अछि जे हुनका द्वारा चलाउल जा रहल अभियान स बिहार क मजदूर, दलित क मुंह पर सेहो मुस्कान आबै आ वो अपन अधिकार क प्रयोग करि सकै। उत्तरप्रदेश क मेरठ क रहै वाली कामायनी स्वामी आ सहरसा जिला क सोनबरसा क रहनिहार आशीष रंजन पति-पत्नी छथि। आशीष रंजन आईआईटी खडग़पुर स बीटेक करि अमेरिका क एकटा कंपनी मे कार्यरत छलाह, जखन कि हुनकर कनिया दिल्ली क लेडी श्रीराम कॉलेज स एमए छथि। एकर अलावा टाटा इंस्टीट्यूट ऑफ सोशल सांइस मुंबई क स्टूडेंट रहल छथि। कटिहार क मनसाही प्रखंड क गाम मे नरेगा, सूचना अधिकार, सरकारी योजना आदि कए ल कए जनजागरण अभियान चला रहल कामायनी कहलथि जे ओ वर्ष 1996 मे मजदूर किसान शक्ति संगठन, श्रमिक आदिवासी संगठन मध्य प्रदेश स जुडि़ कए समाज सेवा करि रहल छथि। वर्ष 2003 मे ब्याह क बाद अपन पति संग अमेरिका चलि गेलीह, मुदा सासुर बिहार क सुदूर इलाका मे रहै आ ओहि ठाम क रहन-सहन देखलाक बाद हुनका जागरूक बनेबाक उत्कंठा पैदा भेल आ पति संग वर्ष 2005 मे अमेरिका क नौकरी छोडि़ कए बिहार लौट एलहुं। कामायनी कहलथि जे अररिया जिला स ओ अपन अभियान क शुरुआत केलथि आ एहि मे काफी सफलता भेटल। दंपती अररिया समेत सीमांचल आ कोसी क इलाके मे जनजागरण अभियान क माध्यम स लोक कए हुनकर अधिकार, सरकार द्वारा प्रदत्त सुविधा क बारे मे जानकारी द कए हुनका आगू आबै लेल कहैत छी। हुनकर इ अभियान क नतीजा भेल जे पिछला दिन कटिहार जिला क मनसाही क लोक प्रखंड कार्यालय पर जॉब कार्ड बनेबा आ अधिकार क लेल धरना देलक आ हुनका अधिकारी स कार्रवाई क आश्वासन सेहो भेटल।
आशीष, जे बीआईटी पटना मे क्लास लेबैत छथि, ओ कहलथि जे नर्मदा बचाओ आंदोलन क मेधा पाटेकर आ अन्य लोक क अदम्य साहस कए देखि कए पत्नी क संग देबाक लेल विदेश क नौकरी कए तिलांजलि द कए एहि ठाम पहुंचल छथि।
हुनकर मंशा अछि जे कोसी आ सीमांचल क इलाका नहि, बल्कि बिहार क लोक क तरक्की भ सकै। दबा-कुचला कए सेहो हुनकर अधिकार भेट सकै। हो कहलथि जे एहि मे हुनका अन्य संगठन क सेहो सहयोग भेट रहल अछि। युवा दंपती क इ जज्बा कए सब सलाम करि रहल अछि।


text:
नवका- पुरनका लेख सर्च करु...
दही-चूड़ा-चीनी
भोर में दफ्तर जाइ के धरफरि...दफ्तर पहुंचवा में एको मिनट देर भेल की आफत... नाश्ता तैयार नहिं आब कि कएल जाउ... ऐहने समय में काज आइल अपन मिथिलाक चूड़ा दही आओर चीनी...अहां एकरा मिथिलांचलक फास्ट फूड कही सकैय छी...एहि में कोनो संदेह नहि जे ई कोनो पिज़ा बर्गर...चाउमीन स फास्ट और पौष्टिक अछि...
गाम में रहैत छलहुं त दही, चूड़ा- चीनी छल मुदा दिल्ली अएला के बाद ई चूड़ा -दही- चीनी में तब्दील भ गेल...ओना आब गामों में सेहे भ गेल छई...दूधक दिक्कत भ गेल छई...ओना आब गाम गाम में सुधा के दूध पहुंच लागल अछि...
मिथिलाक ई फास्ट फूड में सबस बड़का खूबी ई अछि जे अहां के किछु खास नहिं करय के जरूरत अछि...बस पात बिछाऊ...चूड़ा-दही-चीनी राखू...साथ में जौं हरिहर मिरचाई...नून आओर अचार होय त की बात...शुरू करु आओर तृप्त भ जाउ...एहि में नहिं चुल्हा भूकए के झंझट नई सब्जी काटय बनाबय के परेशानी...बस चूड़ा-दही चीनी सानु और भ जाउ शुरू... पचयों में कोनो झंझट नहिं...
चूड़ा-दही-चीनी में सबस बजका बात अछि जे ई पिजा बर्गर आ चाउमीन जका महंगा नहिं अछि...की गरीब...की अमीर सबके प्रिय भोजन अछि...एहि स नीक फास्ट फूड आओर की भ सकैत अछि...
चूड़ा-दही-चीनी पर आदरणीय हरिमोहन झाजी अपन खट्टर काकाक तरंग में खूब लिखने छथिन्ह...सही मायने में हुनकर लिखल ई ग्रेट रचना अछि...रजो-तमो गुण में रमि जाउ...
भोज-भात होय आ कतो जा रहल छी...बस पोटरी में चूड़ा-चीनी बान्हि लिअ...दही ल लिय...चलि दिअ...एहि स बन्हिआ पनिपिआई आओर की होयत...रास्ता में सेहो एहि स पवित्र की मिलत...आखिर ई ओहिना सालक साल स मिथिला के प्रिय आहार नहिं अछि...त अहुं भ जाउ तैयार जखन होई जल्दी में बस दू मिनट में चूड़ा-दही के आनंद ल काम पर चलि दिअ...
सदस्यता लें टिप्पणियाँ भेजें (Atom)


text:
बिहार सरकार एकटा नीक काज करय जा रहल अछि. अगर केंद्र सरकार के सहयोग मिलल त एकर नीक परिणाम मिल सकैत अछि. सरकार के कोशिश अछि जे नरेगा ( राष्ट्रीय ग्रामीण रोजगार गारंटी योजना ) सं पढ़ल-लिखल कार्डधारी के निरक्षर लोक के पढ़ाबय के जिम्मेदारी देल जाए. एहि योजना मे शिक्षित कार्डधारी के साल मे कम सं कम एक सय दिन पढ़ाबय के काज देल जाएत. एहि मे हुनका कम सं कम दस लोक के साक्षर बनाबय के होतन्हि.
अगर ई योजना के केंद्र सं मंजूरी मिलैत अछि त राज्य के लेल एकटा क्रांतिकारी कदम साबित भ सकैत अछि. जेहि राज्य मे करीब आधा लोक निरक्षर... अनपढ़ होए... ओतए सरकार के एहि कदम सं एकटा बड़का बदलाव आबि सकैत अछि. करोड़ों निरक्षर साक्षर बनि सकताह. पढ़ला-लिखला सं हुनकर जीवन मे बड़का बदलाव आबि सकैत अछि. संगहि संग राज्य सं होए वाला पलायन सेहो रुकत. किएक त पढ़ल-लिखल लोक के नरेगा सं पढ़ाबय के काज निलतन्हि. ओ एम्हर-ओम्हर टहलय के जगह पढ़ाबय के काज करताह. समाज मे मास्टर साहेब कहलएताह. समाज के जागरूक करताह. आब त नरेगा सं मिलय वाला रोज के पाई सेहो 89 रुपया सं बढ़ाकए 102 रुपया करि देल गेल अछि.
अगर एकटा अनुमान लs कs चलय जाए सं बिहार मे अखन एक करोड़ सत्तर लाख लोक एकदम सं निरक्षर छथिन्ह. अगर एकटा कार्डधारी के दस टा निरक्षर के पढ़ाबय के काज मिलतन्हि त ओहि हिसाब सं हिनका सभ के पढ़ाबय लेल करीब 17 लाख कार्डधारी चाही. आब अहां सोचि सकय छी जे एहि सं राज्य के करीब 17 लाख बेरोजगार युवक के काज मिलतन्हि. जक हुनका गामे-घर मे काज मिलतन्हि त फेर किएक जएताह दिल्ली... पंजाब ?
नीतीशजी जेना बिहार मे पंचायत चुनाव मे महिला के पचास प्रतिशत आरक्षण द एकटा नव काज कएलाह. ओ बिहार के लेल एकटा ऐतिहासिक कदम छल. ओहिना ई कदम क्रांतिकारी साबित भS सकैत अछि. जेना महिला आरक्षण के बिहार के कदम के केंद्र सेहो अपनएलक… एहि मे कोनो संदेह नहि जे अगर बिहार मे ई सफल रहत त केंद्र सरकार सेहो एहि कदम के दोसर राज्य मे सेहो लागू करत. नीतीशजी के एहि काज के रूप द रहल छथिन्ह हुनकर ग्रामीण विकास मंत्री भगवान सिंह कुशवाहा. उम्मीद अछि हिनका लोक के पूरा समर्थन मिलतन्हि. आओर एहि के लेल लोक के आगां सेहो अएबाक चाही.


text:
वडा स्तरीय महिला सञ्जाल
इस्मिता कुश्मी
जोशीपुर, ८ कुवाँर । कैलाली जिल्लाके जोशीपुर गाउँपालिका वडा नम्बर २ मे विफेक रोज चुनकुमारी चौधरीके अध्यक्षतामे वडा स्तरीय महिला संजाल समूह गठन कैगिल बा ।
लुथ्ररन विश्व फेडरेशन नेपाल ओ दिगो विकास समाज भजनीसे संचालित ग्रामीण महिला सशक्तीकरण तथा अधिकार प्रवर्द्धन (पावर) परियोजना अन्तर्गत जोशीपुर गाउँपालिका वडा नम्बर २ के सहकार्यमे वडा स्तरीय महिला संजाल समूह गठन कैगिल हो । समिति गठन वडा सदस्य रुक्मनी महतो विकके अगुवाईमे कैगिल रहे ।
संजालके उपाध्यक्षमे मनिषा डंगौरा, सचिवमे सरिता डंगौरा, सहसचिवमे हिरा चौधरी, कोषाध्यक्षमे ज्ञानु चौधरी रहल बाटै । ओस्टेक सदस्यमे मीना चौधरी, रुक्मनी महतो विक, इन्द्रा कठरिया, जगतरानी डंगौरा, रामकुमारी महतो, निशा चौधरी, फूलमति देवी कुश्मी ओ रामदेवी कुश्मी रहल बाटै ।


text:
दिल्ली। फरबरी २९, २०१६. मैथिली जिन्दाबाद!!
काल्हि २८ फरबरी, २०१६ एकटा भव्य समारोह केर आयोजन करैत ‘पाग बचाउ’ अभियान केर शुरुआत कैल गेल अछि। एखन सविस्तार एहि विषय मे कोनो जानकारी उपलब्ध नहि भऽ सकल अछि, परन्तु सामाजिक संजाल फेसबुक पर टुकड़ा-टुकड़ा मे भेटि रहल समाचार मुताबिक ई मानल जा रहल अछि जे पुनः मिथिलाक किछु सक्षम पुत्र लोकनि अपन मातृभूमि लेल एकटा नीक डेग आगू बढेला अछि।
खारी न्युज पर हिन्दी मे ई समाचार प्रकाशित अछिः
नई दिल्ली, 28 फरवरी (आईएएनएस)। मिथिलालोक संस्था की ओर से दिल्ली के आईटीओ स्थित राजेंद्र भवन में रविवार को ‘पाग बचाउ अभियान’ की औपचारिक शुरुआत की गई। इस मौके पर मिथिला के लोगों ने सिर पर पाग रखकर मार्च भी निकाला।
कार्यक्रम में बड़ी संख्या में मिथिला क्षेत्र के लोगों ने हिस्सेदारी की और पाग मार्च निकालकर एक मनोरम दृश्य प्रस्तुत किया।
कार्यक्रम में मौजूद जनता दल-युनाइटेड (जदयू) के नेता एवं बिहार विधानसभा के पूर्व पार्षद संजय झा ने कहा कि इस अभियान से सीता की धरती मिथिला की समस्याओं का निदान निकलेगा।
सर्वोच्च न्यायालय की पूर्व न्यायाधीश ज्ञानसुधा मिश्र ने कहा कि इस तरह के कार्यक्रम से मिथिला से बाहर मिथिला की एक सांस्कृतिक पहचान बनेगी और यह अच्छा प्रयास है।
मिथिलालोक के संस्थापक बीरबल झा ने कहा कि पाग मिथिला की सांस्कृतिक पहचान है, महाकवि विद्यापति की तस्वीरों में उनके सिर पर विराजित इस पाग को देखकर ही लोग समझ जाते हैं कि यह मिथिला से संबंधित है, सिर पर पाग पहनना मिथिला की सदियों पुरानी विरासत है, जिसे आज बचाने की जरूरत है।
टोपी और पगड़ी का मिश्रित रूप पाग बिहार के मिथिला क्षेत्र और नेपाल के तराई इलाकों में मैथिली भाषी ब्राह्मण व कर्ण कायस्थ जातियों में अमूमन मांगलिक अवसरों पर पहनने की परंपरा रही है।
मिथिलालोक संस्था मानती है कि पाग मिथिला की सम्मान और एकता का प्रतीक है, जिसे बनाए रखना अत्यंत आवश्यक है। इसे मात्र दो जातियों तक ही सीमित न रखकर सभी जातियों के मैथिलीभाषी लोग पाग पहनें। मैथिल समाज के सभी वर्गो को सम्मानित किया जाना और मैथिल की पहचान पाग को बरकरार रखना इस अभियान का उद्देश्य है।
भगवान श्रीराम की ससुराल मिथिला में जिसे पाग कहते हैं, उसे पंजाब में ‘पग’ और हिंदी भाषियों के बीच पगड़ी नाम से जाना जाता है।
मिथिलालोक सांस्कृतिक धरोहर ‘पाग’ को कायम रखने के लिए विशेष अभियान की शुरुआत कर रही है।
संस्था के अध्यक्ष डॉ. बीरबल झा ने ‘पाग बचाउ अभियान’ के साथ ही कई अन्य महत्वाकांक्षी योजनाओं की घोषणा की। उनका मानना है कि इससे मिथिला की अर्थव्यवस्था में व्यापक बदलाव आएगा और मिथिला क्षेत्र के लोग रोजगार से जुड़ सकेंगे।
उन्होंने कहा कि ‘पाग सबों के लिए’ संस्था का मिशन है, ताकि समाज में सभी तबकों को सम्मानपूर्वक जीने का अवसर मिले।
इंडो-एशियन न्यूज सर्विस।
उपरोक्त समाचार हरेक मैथिल जनमानस मे एकटा नव आशा जगबैत अछि। ताहू मे आयोजक संस्था ‘मिथिलालोक’ केर अध्यक्ष बिरबल झा जे एकटा सक्षम व्यक्तित्व होयबाक संग-संग अनुभवी अभियानी तथा विभिन्न जन सरोकार सँ जुड़ल गैर सरकारी संस्थानक संचालक सेहो – हुनकर दृष्टिकोण तथा विचार जेना ऊपर कहलो गेल अछि ताहि सँ मिथिलाक लेल प्रगतिशील समय जरुर आओत।
एकर सफलता पहिले डेग पर कतेक पैघ भेल अछि तेकर अनुमान सामाजिक संजाल पर लगभग ८०% जागरुक आउडियेन्स द्वारा भिन्न-भिन्न रूप मे एहि अभियान पर चर्चा सँ ज्ञात होएत अछि। ई मानल बात छैक जे मिथिला मे बयानचंद व हुकुमचंदक संख्या कम नहि, आर एहेन लोक सब सदिखन कोनो नीक डेगक छूछ आलोचना टा करैत छथि, ताहि अनुरूपे एखन स्पष्ट रूप सँ देखल जा सकैत अछि जे कियो ‘पाग बचाउ’ केर जगह ‘मिथिला बचाउ’ हेबाक चाही कहैत, तऽ कियो ‘दिल्ली मे मिथिला बनत, मिथिला मे एकर कतहु चर्चे नहि’, कियो ‘पाग तऽ समय-समय पर उपयोग मे अछिये…. मिथिला केँ बचेबाक बात होइतय तऽ बेसी नीक…’ – आदि-आदि बात कहि एहि अभियानक बहुचर्चा मे अपन मत राखि रहला अछि।
विदित हो जे मिथिला सँ प्राचीन न्याय तथा नव्य न्याय केर विद्या-विधा स्थापित भेल अछि। कोनो अभियानक औचित्य एहिना विभिन्न चर्चा-कूचर्चा मे पड़िते अछि। एकटा कथा छैक जे महाराजा ओतय सँ मधुश्रावनी मे जे भार साँठल गेल छल से लोक सब देखैत मंत्र-मुग्ध तऽ होएत छल, मुदा दुसबाक प्रवृत्ति प्रकृति मे होयबाक चलते अन्ततोगत्वा बूट केर नाक टेढ कहि दूसैत अपन-अपन घर जाएत छल। मिथिलालोक द्वारा आरम्भ कैल गेल एहि अभियानक सार्थकता सबहक बुझय मे एक्के बेर आबि जायत से कतहु सँ संभव नहि। कारण, मिथिला मे अफिसर क्लास मात्र ५% जनमानस अछि। विशाल जनमानस मजदूर क्लास केर रहबाक कारणे ‘पाग’ केर अर्थ धरि विस्तृत पटल पर बुझि सकबाक संभावना न्यून बनैत अछि। तथापि, एकटा बात तऽ निश्चिते सब केओ बुझैत अछि जे ‘पाग’ मिथिलाक पहिचानक प्रतीक चिह्न आ सम्मान सँ माथ पर शोभा पाबयवला परिधान थीक। संस्कृत मे एकरा शिरस्त्राण कहल जाएछ। संसार भरिक जतेक सभ्यता अछि ताहि सब मे माथ केर शोभा लेल विभिन्न परिधानक प्रयोग कैल जाएत रहल अछि। आर मिथिलारूपी अति प्राचीन सभ्यताक पहिचान पाग केर बचेबाक लेल ‘मिथिलालोक’ केर अभियानक जतेक प्रशंसा कैल जाय ओ कम होयत।
कहैत चली जे बयानचंद ओ हुकुमचंद केर बयान आ हुकुम केर प्रासंगिकता आजुक स्वतंत्र अर्थतंत्र मे कतहु सँ औचित्यपूर्ण नहि अछि। भले केओ ‘सुच्चा मैथिल’ कहेनिहार ‘पिछड़ा-वर्गक चिन्तक’ कहेनिहार एकरा सीमित जाति केर धार्मिक-व्यवहारिक उपयोगिताक वस्तु मानि एहि सँ दूर रहबाक प्रयास करैथ वा फेर ढकोसलाबाज मिथिला चिन्तक जे करम करता शून्ना मुदा बजता धरि दून्ना – एहेन-एहेन कूतर्की आ फूतर्की पैंतराबाज लोक सब एकर आलोचना मे लागल रहि जेता, लेकिन पाग पहिरिकय जखन दिल्ली वा मुम्बई वा कोलकाता वा कोनो अन्य स्थान पर एकटा लोक बहरायत तऽ सहजहि हुनका देखिते लोक मे मिथिलाक स्मृति तीव्र होयत आ ओ अपन मूल सँ कदापि नहि भटकता। मिथिलाक दर्द अछि लोकपलायन आर ताहि सँ समस्या अछि लोक-संस्कृति विनष्ट होयब। लेकिन ई अभियान हर मैथिल जनमानस मे अपन पहिचान प्रति सम्मोहन उत्पन्न करत आ एहि मे वर्ग-विभेद कतहु सँ नहि देखायत। आइ यैह टोपी राजनीति मे एकटा विशेष स्थान बना लेलक अछि। गाँधीवादी रहू वा नहि, उजड़ा गाँधी टोपी टा पहिरि लेला सँ गाँधी विचार केर समर्थक मानल जाएब। रंग केसरिया भऽ गेल तऽ संघी विचारधाराक परिपोषक मानल जाएब। झाड़ू छाप टोपी भेल तऽ आम आदमी मानल जाएब। भाइ! अपन-अपन ट्रेड आ ट्रेन्ड अछि सबहक, मुदा ओ चीज एक्केटा थीक, पाग। बुझू होशियार लाला – दाकियानूसी-झाड़फानूसी हुकुमचन्द-बयानचन्द बाबु लोकनि। बनू करमचन्द आ करू किछु कार्य। तखनहि भेटत मिथिला राज्य!!
परञ्च एकटा सार्थक आलोचना आयोजक मिथिलालोक केँ जरुर सोचबाक चाही जे एहि अभियान लेल खुद मैथिली मिडिया पर समाचार संप्रेषण लेल कोनो विज्ञप्ति या विज्ञापन किऐक नहि देल गेल? ई प्रश्न बहुत गंभीर अछि जाहि दिशा मे अध्यक्ष बिरबल झा सहित समस्त स्टेकहोल्डर्स केँ विचार करबाक चाही। पाग केर सम्मान बढेबा मे पहिले तऽ घरहि सँ अभियान केर शुरुआत कैल जाएत। दिल्लीक मेट्रो केँ लाभांश देल गेल, टाइम्स अफ इंडिया पर सेहो समाचार आबि रहल अछि, लेकिन बारीक पटुआ तीत मानि यदि मैथिलीक छोट-छोट मिडिया प्रयास केँ दुत्कारल गेल अछि तऽ आयोजनकर्ताक बड पैघ भूल भेल अछि ई जरुर आत्मसात करैत आगामी समयमे एहि तरहक भूलक पुनरावृत्ति रोकल जाय।
हरिः हरः!!


text:
डा. चन्द्रमणि झा, २७ फरबरी, २०१६. मैथिली नवकबेर रचनाकार सब सँः
मैथिल नवकबेर रचनाकारलोकनि सँ !
नव पीढ़ीक मैथिली कवि-लेखक लोकनि आह्लादित करैत छथि। जौं ई लोकनि अपन शिक्षाक प्रति एहिना साकांक्ष होथि तs नीक बात। नहि तs हमर बात पर कान देथि। नवसिखुओ सन लिखनिहार नीक पदधारक छथि तs हुनका व्यापक रचनाकार मानल जाइछ। कोनो बेरोजगार निस्सन लिखनिहार केँ निठल्ला / उदर भरणार्थ रचनाकार मानल जाइछ। मैथिली साहित्य मे गोलैसी और आत्मप्रवंचनाक वर्चस्व अछि। अपनहि मे एक-दोसराक वाह-वाह कय तृप्त होनिहार रचनाकार आत्मप्रवंचीक कमी नहि बरु जनताक माथा मे हुनक रचना घुसनि की नहि। हम मैथिलीक नवकबेर रचनाकारलोकनि सँ कहबनि जे अपना कैरियर के प्रति साकांक्ष रहथि। अपन भविष्य सेहो देखथि।
डा. चन्द्रमणि झा द्वारा आइ मैथिल समाजसेवी ग्रुप परः
बहिन आ’ भायलोकनि !
हम कतोक बेर मुखपोथीक बंधु-बांधवीलोकनिकेँ साकंक्ष करबाक प्रयास कैलहुँ अछि। दिल्ली-मुंबइ मे बहुतो युवक मैथिली गीत लिखैत छथि। एकरा बेचिकs अपन आजीविका चलबैत छथि। ई नीक बात अछि। जे भाषा रोजी-रोटी देत ओ कहियो नहि मरत मुदा, एहि पीढ़ी सँ आग्रह करबनि जे ओ मैथिली साहित्यिक गतिविधिक जानकारी राखथि। मात्र तुकबंदी सं अहाँक काज तs चलत मुदा, मैथिलीक लाभ कम हैत।
परसू आ’ काल्हि क्रमशः पत्रकार राहुल राय आ’ कौशलजी फोन कय पुछलनि श्रीमान् “लाले-लाले अरहुल के माला बनेलौंं गरदनि लगा लिअs मा” आ’ “मंगलमय दिन आजु हे पाहुन छथि आयल” ई अपनेक रचना छी कि फल्लाँ के। माथा झन्ना गेल। हम जैह लिखैत होइ, हमर रचना मौलिक होइछ।हमरा आइधरि टेबुल पर बैसिकs किछु लिखबाक सौभाग्य नहि भेल अछि।
तमुरियाक मंच पर हरिनाथझा कहलनि, हम ग्रीन रूम मे बैसिकs “हे गे बुधनी माय एगो बीड़ी दीहें गे” गीत लिख देलियनि। गायक विजय सिंह के ओहिठाम रिकॉर्डिग भs रहल छल हम “चलहीं बुच्ची गाम पर चढ़लेँ कियै लताम” पर लिखिकs कमी पूरा कs देलियनि। कोशीक कछेर मे एगो दरबज्जा पर सुनील पवन गीत मंगलनि। हम “छोड़ू ने पहुना भोर भेलै” ओतहि लिखि देलियनि। एकटा कार्यक्रम मे कृष्णानंदजी गज़ल लिखबाक लेल कहलनि हम “केओ घात करय खंजर चलाकs ओ घात करथि नैना घुमाकs” लिखिकs दs देलियनि।
आदरनीय विभूति आनंदजीक गामक दरबज्जा पर बैसिकs हिनका सोझें मे एकटा गीत “सोनक कटोरा मे घोरल सेनुर सन उगलै सुरुज भोरे भोर” लिखिकs गौने रही जे हिनका बहुत नीक लागल रहनि। अशोक बाबूक अभिभावकत्व मे चलैत मिथिला विकास परिषद्, कोलकाताक मंच पर एहि गीतक समूह गान बीस बरख सं भए रहल अछि। ओ गीत थिक “भोरे-भोरे मचि गेलै फगुआ क्षितिज पर रतुका तिमिर उड़ियेलै जी, हायेजी, उठ उठ भइया हो सुरुज पुरुब मे ललका किरिन नेने अयलैजी” जे एहि मंचक ग्रीनरूम मे लिखने रही ।
हँसी मजाक मे लिखल हमर गीत “खो रे मंगला पड़ल रह / बरहम बाबा हमरो करा दै वियाह/ दाइ गे बड़ अजगुत खाइत देखलौं पुलवाड़ी मे” आ’ “आब कहू मोन केहन करैये” 80क दशक मे धमाल मचौने छल। कतेक लोक पैरोडी लिखलनि। हँ, स्वीकार करब जे “पिया डाँरहि पर घैला भसकि गेलै ना” हम दरभंगा समाहर्त्ता महोदय के कन्फरेंस रूम मे बैसिकs टेबुल पर लिखने रही। मुहर्रमक अवकाश छल आ’ हम कंट्रोल रूम मे ड्यूटी पर रही अन्यथा, कतहु कुर्सी जमाकs गीत लिखबाक सौभाग्य नहि भेल हमरा ।
समय गीरिकs ई स्पष्टीकरण एहि लेल देलौं जे हमरा गीतक तुलना रवींद्रजी, सियाराम झा सरसजी, जगदीशचंद्र ठाकुर अनिलजी सँ करब तs हम अपन सौभाग्य बूझब मुदा, तुकबंदी कैनिहार, दोसराक गीत सभक पाँखि नोंचि अपन गीतक पाँखि बनौनिहार गीतकार सबसँ तुलना कय हमरा जीबिते नहि मारू। बहुत दुःख होइये। हम बहुत नीक छात्र रही। माय मैथिली के तकै मे जुआनी खपि गेल। घंट मे प्राण बचल अछि से छोड़ि दी प्लीज।


text:
पटना। आब दिल्ली आ मुंबई क भांति पटना मे सेहो लोक-वेद देर राति कए शॉपिंग क लेल निकलि सकैत छथि। सरकार राज्य मे राति 11 बजे तक बाजार खोलबाकयोजना बना रहल अछि। एकरा लेल नियम कायदा बनेबाक काज संपन्न भ चुकल अछि। सरकार एकरा लेल अलग स नाइट मार्केट बनेबाक योजना तैयार केलक अछि। सरकार क एहि फैसला स कारोबारी गदगद छथि।
एहि संबंध मे उप-मुख्यमंत्री सुशील कुमार मोदी कहला, देश क किछु शहर क भांति पटना मे सेहो नाइट मार्केट्स पर सरकार काफी गंभीरता स विचार करि रहल अछि। एहि बाजार मे दुकान सांझ खन खुलत आ देर राति तक खुलल रहत। ओ कहला जे आम दुकान कए बंद करबाक अवधि सेहो राति के 10 बजे स बढ़ा कए 11 बजे कैल जा रहल अछि।
कारोबारी सरकारक एहि फैसला स काफी खुश छथि। हुनकर कहन्ब अछि जे गरमीक दिन मे कारोबार कए काफी फायदा भेटत। ज्यादातर लोक सांझ मे बाजारक रुख करैत छथि।


text:
भारत मे कोरोना वायरसक मामिला 50 हज़ार से ऊपर चली गेल अछि, देश भरि मे लोक सभ कोरोना वायरस के मादे प्रतिबंधक पालन करैत घरे मे रहि रहल छथि आ अपन घरे स’ काज क’ रहल छथि। लेकिन लोक सभ के महामारी के बारे मे ख़बरि प्राप्त करब सहो ज़रूरी बुझना जाइत छैन्ह विशेषक’ कोरोना के मादे फूसि ख़बरक जे बाढि आबि गेल अछि, तकरा देखैत।
कोविड-19 के बारे मे फूसि खबर जेना उड़ि रहल अछि ओकरा देखैत विश्व स्वास्थ्य संगठन एहि बारे मे “इन्फ़ोडेमिक” के आशंका ज़ाहिर केलक अछि। एहि कारणें लोक के नहिं बुझा रहल छैन्ह जे ज़रूरी भेला पर सही जानकारी के लेल ओ कत’ जाथि। एहि सब बात के ध्यान मे रखैत विकिपीडिया के स्थानीय स्वयंसेवी लोकनि एहि चुनौती स’ लड़ि रहल छथि आ विकिपीडिया पर कोविड-19 के बारे मे जानकारी मे अंग्रेज़ी और 10 अन्य भारतीय भाषा मे सुधार क’ रहल छथि।
एहि महामारी के ल’क’ विकिपीडिया के आलेख दुनिया भरि मे लोकप्रिय भ’ रहल अछि। अंग्रेज़ी मे विकिपीडिया पर एहि स’ संबंधित आलेख के जनवरी 2020 के बाद एखन धरि 2 करोड़ लोक पढि चुकल छथि। ई आलेख सभ प्रमाणित संदर्भ आ स्रोत पर आधारित अछि आ बहुत रास आलेख त’ मात्र अही लेल लिखल गेल अछि जाहि स’ कोविड-19 के बारे मे कोनो तरहक अफ़वाह पर विराम लागै।
“हम विकिपीडिया के संपादित करब शुरू केलहुँ तकर कारण ई छल जे हम डॉक्टर और शोधकर्ता छी, ई हमर कर्तव्य अछि जे हम दुनिया के सही सूचना उपलब्ध करबियैक”, ई कहब छैन्ह नेथा हुसैन के जे पिछला 10 साल स’ विकिपीडिया मे योगदान द’ रहल छथि। “भारत मे कोविड-19 के मामिला जेना पसरि रहल अछि, हमर ई निजी मिशन हमरा लेल बहुत महत्वपूर्ण भ’ गेल अछि। यैह कारण छै जे हम भारत मे बहुत लोकक संग मिलि क’ काज क’ रहल छी ताकि हम आम लोक के नवीनतम जानकारी द’ सकी”।
विकीमीडिया के स्वयंसेवी एहि बात के मानैत छथि जे भारतीय भाषा मे ऑनलाइन स्वास्थ्य संबंधी जानकारीक बड्ड अभाव छैक आ तैं ओ लोकनि आम भारतीय के ई जानकारी उपलब्ध करेबा लेल बहुत प्रयास क’ रहल छथि। विश्व स्वास्थ्य संकटक एहि समय मे ई मुद्दा और ज़्यादा आवश्यक भ’ गेल अछि जखन कि लोक सभ के नवीनतम आ संगत जानकारी पहुँचायब ज़रूरी भ’ गेल छैक। स्वयंसेवी लोकनि 10 भारतीय भाषा मे स्वास्थ्यक बारे मे जानकारी जुटेबा मे लागल छथि। अंग्रेज़ी के आलेख मे सहो ओ लोकनि भारत मे कोरोना संक्रमण के मादे सूचना जोरि रहल छथि। एहि स’ संबंधित पृष्ठ के फ़रवरी स’ सभ दिन 2 लाख लोक पढि रहल छथि।
विकिडाटा मे भारत के बारे मे सूचना के बढ़ेबा लेल विकीप्रोजेक्ट इंडिया विभिन्न समूहक संग मिलि क’ काज क’ रहल अछि। विकीडाटा केंद्रीय डाटाबेस छै जकरा पर विकीमीडिया प्राजेक्ट्स के लेल जंतब संग्रह करबाक भार छै। विकीडाटा कोविड-19 टास्क फ़ोर्स हालहिं मे कोविड-19 डैशबोर्ड बनौलक अछि जत’ अहां राष्ट्रीय आ राज्य सभ मे एहि बीमारी के फैलाव के जंतब ल’ सकैत छी।
“विकिपीडिया स’ पाठक लोकनि के कोविड-19 के कतेक केस भेलैक और कतेक आदमी कोन राज्यक कोन ज़िला मे ठीक भेलैक से सभ जानकारी भेट जाइत छैन्ह। एहि के लेल डाटा प्रतिष्ठित संगठन सभ स’ जोगार कयल जाइत अछि। एहि मे शामिल अछि विश्व स्वास्थ्य संगठन, स्वास्थ्य एवं परिवार कल्याण मंत्रालय आ तकरा संग-संग स्थानीय सरकार जे बुलेटिन प्रसारित करैत अछि ओहो सूचना सभ संग्रह कयल जाइत अछि,” ई कहब छैन्ह जिनोय टॉम जेकब के जे विकिपीडिया मे 2017 स’ जुडल छथि। “विकीडाटा अही काजक लेल एतेक महत्वपूर्ण अछि किएक त’ ई डाटा संग्रह करैत अछि आ बुलेटिन सभ स’ प्राप्त आँकड़ा के एना सुव्यवस्थित करैत अछि जे महामारी के बारे मे विकिपीडिया के आलेख के महत्व के ई और बढ़ा दैत अछि”।
भारत मे कोविड-19 के मामिला जेना-जेना आगू जा रहल अछि, विकिपीडिया प्रोजेक्ट आन-आन संस्थाक संग हाथ मिला रहल अछि। एहि दिशा मे संस्कृत स’ लेल गेल शब्द ‘स्वस्थ’ नामक संगठन भारत के राष्ट्रीय स्वास्थ्य प्राधिकरण और स्वास्थ्य मंत्रालय एवं जॉन हॉप्किन्स यूनिवर्सिटी, अमरीका के महामारी विशेषज्ञ और स्विट्जरलैंड मे मौजूद विश्व स्वास्थ्य संगठनक संगे मिलिक’ काज क’ रहल अछि।
स्थानीय पार्ट्नरक अलावा, विकिपीडिया पर कोविड-19 मादे जे सूचना देल गेल अछि ओकरा विकीप्रोजेक्ट मेडिसिनक सहयोग सहो हासिल छैक जाहि मे दुनिया भरिक डॉक्टर और विशेषज्ञ सभ शामिल छथि। विकीप्रोजेक्ट मेडिसिन विभिन्न भाषा मे 35,000 मेडिकल आलेख जुटौलक अछि आ 150 टा संपादक एहि पर नजरि रखने छथि।
दुनिया मे जखन 2014 मे ईबोला वायरस के चिंता मे लोक डूबल छल, विकिप्रोजेक्ट मेडिसिन मे काज कर’ बला स्वयंसेवी सभ मिलिक’ अलग-अलग 50 भाषा मे ईबोला पर आलेख लिखलनि जाहि स’ प्रभावित देशक लोक के एहि बारे मे विश्वसनीय जानकारी ल’ सकथि।एहि प्रयासक सार्थकता पता तखन भेल जखन द न्यू यॉर्क टाइम्ज़ मे विकिपीडिया के ईबोला के बारे मे सूचनाक लेल सबस’ बेसी विश्वसनीय इंटर्नेट स्रोत मानल गेल।
आइ विकीमीडिया फ़ाउंडेशन के चीफ़ प्रोडक्ट ऑफ़िसर टोबी नेग्रिन हमरा सबके कहलनि जे स्वयंसेवी समूहक प्रयास स’ भारत मे भिन्न-भिन्न भाषा-भाषी लोक के कोरोना वायरस के बारे मे तत्काल अपनहि भाषा मे सूचना भेटि सकतैन। ओ ईहो कहलनि जे स्वयंसेवी विकीमीडिया के दीर्घ कालक लक्ष्य के लेल बहुत महत्वपूर्ण छथि।
नेग्रिन के कहब छन्हि, “ 2030तक विश्व भरि मे नई दिल्ली स बर्लिन आ सैन फ़्रैन्सिस्को धरि हम मुक्त ज्ञानक सबस’ बड़का सहयोग व्यवस्था बन’ चाहैत छी। एहि लेल हम विश्व भरि मे अपन समर्पित स्वयंसेवी सभक समर्पण पर निर्भर छी। हमर टीम टूल आ संसाधन बनेबा पर ध्यान लगबैत छथि जाहि स’ हमर स्वयंसेवी संपादक लोकनि के अपना ज्ञानक योगदान करबा मे सुविधा होइत छन्हि आ दुनिया मे कोनो भागक लोक आसानी स’ गुणवत्तापूर्ण सूचना प्राप्त क’ सकैत छथि,” नेग्रिन कहैत छथि।
विकिपीडिया आ ओकर सहयोगी प्रोजेक्ट ‘ओपन एडिटिंग’के मॉडल पर चलैत अछि जाहि स’ कोनो तरहक भेदभाव नहिं उत्पन्न हो। एहि मॉडल के कारण कोनो पृष्ठभूमि और कोनो राजनीतिक मानयता के मानय बला लोक आलेख के संपादित क’ सकैत छथि। एहि वजह स’ दुनियाक अलग-अलग हिस्साक, अलग-अलग संस्कृतिक लोक सभ विषय – कला, संस्कृति स’ ल’ क’ कोरोना वायरस सन गंभीर विषय पर तटस्थ सूचनाक निर्माण करैत छथि।
इसमाद लेल उपेन्द्र सिंहक रिपोर्ट


text:
मैथिलक दाह संस्कार
हमरालोकनि सभ जनैत छी जे मिथिलामे जे व्यवहार छल, सैह एतए धर्म कहौलक- धर्मस्य निर्णयो ज्ञेयो मिथिलाव्यवहारतः। तें एतए कोनो एक स्मृतिक पूर्णतः मान्यता नै अछि। उत्तर भारतक आन क्षेत्रमे पितृकर्मक लेल गरुड-पुराणकें मान्यता भेटल छैक आ तेकरे अनुसार सभटा कार्य कएल जाइत अछि। गरुड-पुराणमे दाह-संस्कारक विधि बड़ जटिल छैक- मारते रास पिण्डदान होइत छैक- घरमे, दुआरि पर, बीच बाटमे, श्मशानमे। कर्ता केश कटाए दाह-संस्कार करैत छथि। मुदा मिथिलामे ई कोनो बात मान्य नहिं अछि। तें मिथिलामे गरुड़-पुराणक परिपाटी नै अछि। एतए हमरालोकनिक जे निबन्धकार लगभग 800 वर्ष पहिने जे पद्धति बनाए गेल छथि ओएह परम्परा मान्य अछि। ई मैथिलक परिपाटी थीक आ एकरे पालन हमरालोकनिक कर्तव्य थीक।
जनिक मृत्यु शहरमे होइत छनि आ कोनो नदीक कातमे अंतिम-संस्कार होइत अछि, हुनकामेसँ अधिकांश लोकक लेल अपन परम्पराक पालन चाहिओ कए कठिन भए जाइत छनि। फलतः ओ लोकनि स्थानीय व्यवहारक अनुरूप अथवा जेना मोन मानैत छनि तेना कए लैत छथि। हुनक सुविधा लेल एतए अंत्येष्टि-संस्कार विधि देल जा रहल अछि।
गाममे मृत्यु भेला पर अपन गाछीमे दाह-संस्कार होइत अछि। मुदा शहरमे कोनो नदीक कातमे होइत अछि। जतय दाह-संस्कारक लेल विधिवत् घाट स्थापित छैक ओतए डोम अपन घरसँ आगि दैत छैक। ओहो गृहस्थक घरक आगि थीक तें गृहस्थकें ओहिसँ जराओल जा सकैत अछि। जतए घाट नै छैक आ डोम नै छैक ओतए अपनहिं घरसँ आगि लए जाएब उचित। कारणजे श्मशानमे पडारल आगि श्मशानाग्नि थीक, ओहिसँ शव-दाह अनुचित थीक। तें अपन घरे पर जराओल आगि गोइठामे संरक्षित कए लए जाइ।
गाममे मृत्यु भेला पर दाहसंस्कारक तेसर दिन अस्थिसंचयन होइत अछि। ओहि अस्थिकें पवित्र तीर्थमे भसएबाक व्यवस्था कएल जाइत अछि। मुदा नदीक कातमे दाह भेला पर अस्थिसंचयन नै होइत अछि। शवकें जरएलाक बाद लगले आगि मिझाए सभटाकें नदीमे प्रवाहित कए देल जाइत अछि। ई अंतर बुझल रहबाक चाही।
दाह-संस्कारक लेल स्थापित घाट पर जाहि यजमानकें परम्परा नै बुझल छनि हुनका संग असुविधा होइत छनि। पटनामे तँ आर्यसमाजी पुरोहित सभ हुनका ठकि कए आर्यसमाजक विधिसँ शवक मुँहमे हवन आदि कराए ओतहि अपन फोन न. दए तेसरा दिन घरक शुद्धीकरण करएबाक विधान बुझाए हुनका श्राद्धकर्मसँ विमुख कए दैत छथि। तें एहन लोकक लेल ई आलेख देल जा रहल अछि जाहिसँ ओ अपन परम्पराके बुझैत ओकर पालन पालन कए सकथि।
अथ मुमूर्षुकृत्यम् (मरबासँ पहिने कएल जाएवला कृत्य)
जखनि ई बुझि जाइ जे आब ई व्यक्ति किछुए काल धरि जीवित छथि तँ नीचाँ भूमि पर उत्तर दिस माथ रखैत पाड़ि दी आ माथ लग उत्तरमे आगि जराए आ तुलसीक गाछ राखि दी। जँ सम्भव हो तँ आँगनमे तुलसीक गाछे लग राखी।
जँ बाहर अस्पताल आदिसँ शव दाह-संस्कारक लेल आनल जाए तँ आँगनसँ बाहरे ई भूमियोग कराबी।
एहि कालमे वैतरणीदानक विधान कएल गेल अछि।
वैतरणीदान- (साक्षात् गाय दान करबाक स्थितिमे)
भगवान् विष्णुक स्मरण करैत कर्ता कुश, तिल, जल लेथि। जँ साक्षात् कारी रंगक गाय दान करबाक स्थिति हो तखनि संकल्प एना होएत।
कुश, तिल आ जल लए गायक देह पर – ॐ कृष्णगव्यै नमः। ॐ कृष्णगव्यै नमः। ॐ कृष्णगव्यै नमः।
दहिनाकात राखल दोसर कुश पर- ॐ ब्राह्मणाय नमः। ॐ ब्राह्मणाय नमः। ॐ ब्राह्मणाय नमः।
ॐ ऊष्णे वर्षति शीते वा मारुते वाति वा भृशम्।
दातारं त्रायते यस्मात् तस्माद् वैतरणी स्मृता।।
ॐ यमद्वारे महाघोरे कृष्णा वैतरणी नदी।
तां सन्तर्तुं ददाम्येतां कृष्णां वैतरणीं च गाम्।।
तकर बाद फेर कुश, तिल आ जल लए- ॐ अद्य अमुकगोत्रस्य पितुः अमुकशर्मणः (माइक मृत्यु भेलापर- अमुकगोत्रस्य पितुः अमुकशर्मणः के स्थानमे- अमुकगोत्रायाः मातुः अमुकीदेव्याः) यमद्वारस्थित-वैतरणीनदी-सुखसंतरणकाम इमां गां रुद्रदैवतां यथानामगोत्राय ब्राह्मणाय अहं ददे।।
दानग्रहण केनिहार कहथि- ॐ स्वस्ति।
दक्षिणा- पुनः कुश, तिल आ जल लए- ॐ कृतैतत्-कृष्णगवीदानप्रतिष्ठार्थम् एतावद्-द्रव्यमूल्यकहिरण्यमग्निदैवतं यथानामगोत्राय ब्राह्मणाय दक्षिणामहं ददे।
(एतए गायक मूल्यक दसम भाग दक्षिणा होएत।)
वैतरणीदान (नकदी दानक स्थितिमे)
भगवान् विष्णुक स्मरण करैत कुश, तिल आ जल लए नगदी पर – ॐ एतावद्-द्रव्यमूल्यक-कृष्णगव्यै नमः। ॐ एतावद्-द्रव्यमूल्यक-कृष्णगव्यै नमः । ॐ एतावद्-द्रव्यमूल्यक-कृष्णगव्यै नमः।
दहिनाकात राखल दोसर कुश पर- ॐ ब्राह्मणाय नमः। ॐ ब्राह्मणाय नमः। ॐ ब्राह्मणाय नमः।
ॐ ऊष्णे वर्षति शीते वा मारुते वाति वा भृशम्।
दातारं त्रायते यस्मात् तस्माद् वैतरणी स्मृता।।
ॐ यमद्वारे महाघोरे कृष्णा वैतरणी नदी।
तां सन्तर्तुं ददाम्येतां कृष्णां वैतरणीं च गाम्।।
तकर बाद फेर कुश, तिल आ जल लए- ॐ अद्य अमुकगोत्रस्य पितुः अमुकशर्मणः (माइक मृत्यु भेलापर- अमुकगोत्रस्य पितुः अमुकशर्मणः के स्थानमे- अमुकगोत्रायाः मातुः अमुकीदेव्याः) यमद्वारस्थित-वैतरणीनदी-सुखसंतरणकाम एतावद्-द्रव्यमूल्यक-कृष्णगवीं रुद्रदैवतां यथानामगोत्राय ब्राह्मणाय अहं ददे।।
दानग्रहण केनिहार कहथि- ॐ स्वस्ति।
गोदानक नगदीक दसम भाग दक्षिणा होएत।
दक्षिणा- पुनः कुश, तिल आ जल लए- ॐ कृतैतद्-एतावद्-द्रव्यमूल्यककृष्णगवीदानप्रतिष्ठार्थम् एतावद्-द्रव्यमूल्यकहिरण्यमग्निदैवतं यथानामगोत्राय ब्राह्मणाय दक्षिणामहं ददे।
दक्षिणा लेनिहार- ॐ स्वस्ति।
गाय अथवा नगदी मृतककें छुआए दान करी।
मृत्युक समयस सावा पहर अर्थात् 3 घंटा 45 मिनट शवकें राखी। तकर बादे श्मशानक लेल प्रस्थान करी।
दाह-संस्कारक लेल सामग्री-
- माँटिक कोहा– 1
- कुश (एक मूँठ, कठिहारी गेनिहारक संख्या देखैत, सभक लेल एक-एकटा मोड़ा बनाबए पडत। एकर एतिरिक्त एक तेकुशाक सेहो काज होएत। मुदा जँ बेसी कुश नै उपलब्ध हो तँ कमसँ कम एक तेकुशाक लेल कुशक व्यवस्था करी। जँ सेहो नै भेटए तँ तेकुशाक स्थानमे तीन दूबिक व्यवहार करी आ अन्य तिलांजलि देनिहार केवल तिल आ जलसँ तिलांजलि देथि।)
- तिल– 500 ग्राम
- गायक घी– जतबा सम्भव हो
- चाननक लकडी- जतेक संभव हो
- सड़र- जतेक संभव हो
- कपूर- जतेक संभव हो
- सुगन्धित धूप आदि सुविधानुसार
- गंगाक माँटि– गंगौट
- गंगाक जल, अन्य कोनो पवित्र तीर्थक उपलब्ध हो तँ सेहो लए ली।
- कर्ताक लेल एक जोड़ धोती आ उज्जरे कपड़ाक तौनी
- मृतकक लेल धोती आ तौनी
- जनेउ 2 जोड (महिलाक मृत्युक स्थितिमे केवल एक जोड)
- कुड़हरि, टेंगारी आदि
- सुखाएल खढ (ऊक बनएबाक लेल)
- सुखाएल लकड़ी अथवा अन्य कोनो जारनि, आगि धधकएबाक लेल
- गोइठा
- साबेक जौर (डोरी)- आधा किलो (चचरी पर शवकें बन्हबाक लेल)
- आमक लकडी (पर्याप्त मात्रामे। गाछ काटि काँच काठसँ जँ जराओल जाए तँ बीजू आमक गाछ कटाबी, कलमी नहिं। नदीक कातमे तँ जे उपलब्ध होएत ताहिसँ जराएब बाध्यता रहत।)
- किछुओ सोना। मान्यता अछि जे गृहस्थक शरीर पर सोना रहबाक चाही।
महिलाक मृत्युक स्थितिमे विशेष
- रेशमी लाल वस्त्र (रेशमी पुरानो होए तँ हर्ज नै। सूती पहिराबी तँ नव आवश्यक।) गार्हस्थ्य धर्मक आलोकमे सधवा अथवा विधवा दूनू स्थितिमे मृतकाकें रंगीन रेशमीक वस्त्र पहिराओल जाएत। ई मिथिलाक परम्परा अछि।
- सिन्दूर एवं अन्य प्रसाधन सामग्री
शवकें चचरी पर पाड़ि चारि गोटे विना कतहु रुकने श्मशान लए जाइ। कर्ता वामा हाथमे आगि लेने आगाँ-आगाँ चलथि।
श्मशानमे स्थान पवित्र कए जोड़क चिह्नक आकारमे टेंगारी सँ कनेक खाधि खुनि ली। खढक सात बंधनवला ऊक बनावी। तकर बाद कर्ता कोहा लए स्नान करबाक लेल जाथि आ ओतहि नव वस्त्र आ उतरी पहिरि कोहामे जल लेने दाह-स्थल पर आबथि। तखनि शवकें दक्षिण मुँहें बैसाए-
कर्ता पूब मुँहें बैसि तेकुशासँ कोहाक जल कें स्पर्श करैत-
ॐ गयादीनि च तीर्थानि ये च पुण्या सिलोच्चयाः।
कुरुक्षेत्रं च गंगां च यमुनां च सरिद्वराम्।।
कौशिकीं चन्द्रभागां च सर्वपापप्रणाशिनीम्।
भद्रावकाशां सरयूं गण्डकीं तमसां तथा।।
धैनवं च वराहं च तीर्थं पिण्डारकं तथा।
पृथिव्यां यानि तीर्थानि चत्वारः सागरास्तथा।।
एहिसँ कोहाक जलमे तीर्थक आवाहन कए ओहि जलसँ शवकें स्नान कराबी। कोहामे थोड़ेक जल छोड़ि दी।
शवकें नव वस्त्र पहिराए फूल, माला, चानन आदिसँ सजाए दी।
जँ सधवाक मृत्यु भेल हो तँ पतिक हाथें सिन्दूर कराए दी।
विधवाक पक्षमे बेटी, पुतोहु आदि केओ महिला सिन्दूर कए देथि। सेहो जँ केओ नै रहथि तँ शवक अपनहिं हाथ पर सिन्दूर दए ओही हाथें माथ पर लगाए दी। मान्यता छैक जे ओ विधवा स्त्री स्वर्गमे स्थित पतिक लग जा रहल छथि तें हुनका नव विवाहिताक वेषमे विदा कएल जाए।
चिता पर उत्तर दिस माथ रखैत पुरुषकें नीचां मुँहें आ महिलाकें ऊपर मुँहें राखी। तकर बाद कर्ता अपसव्य भए (जनेउ आ उतरीकें दहिना कान्ह पर रखैत। सामान्यतः जनेउ वामा कान्हसँ होइत दहिना कात नीचाँ रहैत अछि तकरा दहिना कान्हसँ होइत वामाकात करी।) दच्छिन मुँहें ठाढ भए वामा हाथमे ऊक लए-
ॐ कृत्वा सुदुष्करं कर्म जानता वाप्यजानता।
मृत्युकालवशं प्राप्तं नरं पञ्चत्वमागतम्।।
धर्माधर्मसमायुक्तं लोभमोहसमावृतम्।
दहेयं सर्वगात्राणि दिव्यान् लोकान् स गच्छतु।
ई पढैत ऊकमे आगि लगाए चिताक प्रदक्षिणा कए शवक मुँहमे आगि लगाबथि। ई कार्य तीन बेर होएत। तीनू बेर मन्त्र पढल जाएत आ शवक मुँमे आगि लगाओल जाएत।
ऊक कें मिझाए चिताक ईशानकोणमे राखि ली।
तकर बाद चिता पर पर्याप्त मात्रामे आमक जारनि, चानन, घी, सड़र आदि दए नीचाँ सँ आगि जराए ता धरि शव कें जराबी, जाधरि ओ जरैत-जरैत पड़बा चिड़ैक आकारक नहि भए जाए। एकरे पारम्परिक रूपसँ कपोतावशेष कहल गेल अछि।
तखनि कर्ता एक ठुट्ठीक सात टा आमक ठहुरी हाथमे लए सात बेर प्रदक्षिणा करैत, प्रत्येक बेर एक-एक ठहुरी पाछाँ मुँहें ॐ क्रव्यादाय नमस्तुभ्यम् ई पढ़ैत चिता पर फेकथि, आ प्रत्येक बेर वामा हाथें टेंगारीसँ ऊकक एक-एक बंधन काटथि।
आनो लोक जे कठिहारी गेल रहथि ओ पाँच-पाँच टा ठहुरी लए ॐ क्रव्यादाय नमस्तुभ्यम् ई पढैत पाछाँ दिस एक-एक ढहुरी चिता पर फेंकि, तकर बाद चिताक दिस देखने बिना श्मशानसँ चलि देथि।
श्मशानसँ चलबाक काल ध्यान राखल जाए जे एक-दोसराक पयरक मे ठेस नै लागए, माने दूरी बनाकए चलथि।
बाटमे पढबाक लेल यमगाथा-
ॐ अहरहर्नयमानो गामश्वं पुरुषं पशुम्।
वैवस्वतो न तृप्यति सुरारिरिव दुर्मतिः।।
ओतए सँ कोनो पोखरि अथवा नदीक कात जाए, स्नान कए जलेमे दक्षिण मुँहें ठाढ भए- हाथमे तिल, मोडा आ जल लए- ॐ अद्य अमुकगोत्र अमुकप्रेत एष तिलतोयाञ्जलिस्ते मया दीयते तवोपतिष्ठताम्।
महिलाक मृत्यु भेलाक स्थितिमे- अमुकगोत्रे अमुकप्रेते कही।
तकर बाद भिजले वस्त्र पहिरने मृत व्यक्तिक घर पर पहुँचि दुआरि पर लोहा, पाथर आ आगिक स्पर्श करी।
लोहाक स्पर्श- ॐ लौहवद् दृढकायोस्तु। जलक स्पर्श करी।
पाथरक स्पर्श- ॐ अश्मेव स्थिरो भूयासम्। जलक स्पर्श करी।
आगिक स्पर्श- ॐ अग्निर्नः शर्म यच्छतु। जलक स्पर्श करी।
एहि तीनूक स्पर्श तीन चक्र सम्पन्न कए नीमक पात खाए अपन-अपन घर जाइ।
अशौचक विधान
- अपन दियाद-बादकें 10 रातिक अशौच। ओ मृत्युकालसँ दशम दिन केश कटाबथि।
- दियादसँ भिन्न मातामह एवं पितामहक संततिमे रहथि तँ तीन रातिक अशौच। ओ मृत्युकालसँ तेसर दिन केश कटाबथि।
- जे ने तँ दियाद होथि आ ने मातामह आ पितामहक संततिमे रहथि, ओ दाह-कालसँ तेसर दिन केश कटाबथि। जँ कोनो कारणवश मृत्युक दिन सँ अगिला दिन दाह संस्कार होएत तखनि मृत्युक दिन आ दाह-संस्कारक दिन पृथक् होएत।


text:
– अंजू झा
हम जिनका बारे में लिखऽ जा रहल छी ओ भारत माँ के सेवा में तत्पर भारतीय वायुसेना में #फाइटर_प्लेन
(लड़ाकू विमान)के पायलट भावना कंठ छथि। ई सोशल फीगर भले नै होइथ, लेकिन मिथिला समेत संपूर्ण भारत के अभिमान छथि। भावना कंठ इंडियन आयल में इंजीनियर दरभंगा जिलांतर्गत घनश्यामपूर प्रखंड के बाउर ग्राम के निवासी श्री तेजनारायण कंठ और श्रीमती राधा कंठ के ज्येष्ठ संतान छथि। भावना सं छोट एक भाइ और एक बहिन छथिन। भावना कंठ के जन्म 1 दिसंबर 1992 कऽ बरौनी (बेगुसराय) में भेलैन। हिनकर प्रारंभिक शिक्षा DAV स्कूल बरौनी सं भेलैन। पढ़ाई-लिखाई के संग बैडमिंटन वॉलीबॉल खेल में सेहो अव्वल छलीह। 10 वीं में 90% सं बेसी मार्क्स प्राप्त करैय लेल भावना कंठ केँ मेधा पुरस्कार सं सम्मानित कयल गेलैन। नेनपन सं पायलट बनैय के सपना छलैन, लेकिन सेना में महिला केँ पायलट बनैय के आदेश नहिं होमय के कारण ई बैंगलुरू में B.M.S. college of engineering सं मेडिकल इलेक्ट्रॉनिक्स स्ट्रीम सं अपन इंजीनियरिंग कंप्लीट केलैथ। लेकिन हिनकर नेनपन के सपना साकार भेलैन जखन भारत सरकार 2015 में महिला के सेना में पायलट बनै के आदेश जारी केलैन। भावना कंठ NDA के चयन प्रक्रिया में सफल भऽ भारतीय वायुसेना में चयनित भेलीह। हैदराबाद स्थित एयर क्राफ्ट एकेडमी सं अपन विमान उड़ाबै के प्रशिक्षण पूरा केलीह। जून 2016 में भारत के पहिल महिला फाइटर प्लेन के पायलट (दु टा और महिला पायलट संग) बनैय के गौरव भावना कंठ केँ भेटलैन।
अहि मिथिला के बेटी पर समूचा भारत गौरवान्वित भेल जखन 26 जनवरी 2021 के गणतंत्र दिवस के समारोह में भावना कंठ के एयर शो में आसमान में फाइटर प्लेन उड़ेबाक सम्मान भेटलैन। जकरा वो बखुबी निभेलीह। हुनका आसमान में उड़ैत देखि समस्त मैथिल समाज जमीन पर रहैत आसमान छुबैय के एहसास केला। जतय बेटी केँ बोझ मानल जाइया, ओकरा जन्म सं पहिले मारैय के कोशिश करैय छी, ओकरा बेटा सं कम आंकैय छी, ओतय भावना कंठ मिसाल छथि जे जाहि क्षेत्र में पूर्णरूपेण पुरुष केँ अधिपत्य छल ओतय ई मिथिला के बेटी अपन योग्यता के परचम लहरेली। भविष्य के लेल ढ़ेरों शुभकामना संग बधाई अपन सशक्त मिथिलानी केँ।


text:
दरभंगा, मार्च २, २०१६. मैथिली जिन्दाबाद!!
आकशवाणी केर संवाददाता एवं मैथिली कवि संग मिथिला अभियानी स्रष्टा मणिकान्त झा केर १८ वर्षीय पुत्र दीपक कुमार झा केर असामयिक मृत्यु सँ दरभंगा सहित समस्त मैथिली-मिथिला जगत् मर्माहत् अछि।
मैथिली भाषा ओ साहित्य केर सेवा मे निरन्त कार्यरत विभिन्न संस्था मणिकान्त झा केर पुत्र शोक केर कारण स्वयं केँ शोक मे रहबाक घोषणा करैत दीपक केर आत्मा केँ शान्ति पेबाक लेल आर शोकसंतप्त परिवार केँ एहि दुःसह समय मे धैर्य धारण करबाक लेल ईश्वर सँ बल प्रदान करबाक लेल ईश्वर सँ प्रार्थना कय रहल अछि। मैथिली जिन्दाबाद सेहो एहि शोकक घड़ी मे शोकाकुल परिवारक संग रहि दीपक केर पुण्यात्मा केँ शान्ति भेटबाक प्रार्थना करैत अछि।
प्रभात खबर मे प्रकाशित समाचार केँ मानल जाए तऽ दीपक सोम रवि दिन शुभंकरपुर अपन निवास सँ कतहु घूमय लेल बाहर जेबाक क्रम मे हुनका कोनो विषधर साँप काटि लेलकनि, जाबत-जाबत परिवारक लोक हुनका लय केँ अस्पताल पहुँचल, ओतय डाक्टर द्वारा हुनका मृत घोषित कय देल गेल।
सामाजिक संजाल आदि पर सेहो एहि दुखद खबड़ि केर प्रसारण शीघ्र आगि जेकाँ पसैर गेल। दिल्ली सँ मैथिली साहित्य महासभाक अध्यक्ष अमर नाथ झा स्तब्ध रहैत एहि बारे मे मैथिली जिन्दाबाद कार्यालय मे सम्पर्क सेहो केलनि। मुदा एहेन दुखद खबैर झूठे हो ई सोचि पहिने तऽ नकारल गेल, मुदा मृत्यु समान कठोर सत्य बाद मे साहित्य संगम पर देल गेल समाचार पत्र केर कटिंग सँ ज्ञात भेलाक बाद प्रमाणित भेला सँ हम सब आहत भेलहुँ।


text:
दरभंगा । कामेश्वर सिंह संस्कृत विश्वविद्यालय संस्कृत शिक्षा के रोजगारोन्मुख बनाब जा रहल अछि। विश्वविद्यालय निर्धारित शुल्क ल धार्मिक कर्मकांड कराओत जाहि सँ शिक्षक आ छात्र दुनू के लाभ होयतन्हि। एहि सँ छात्र शिक्षा क संग धनोपार्जन सेहो करता जाहि सँ संस्कृत शिक्षा क प्रति अभिरूचि हेतैन।
एहि हेतु सब विषयक सर्टिफिकेट कोर्स सेहो शुरू कयल जायत ।विश्वविद्यालय क स्नातकोत्तर विभाग छात्र क अतिरिक्त अन्य लोक सब के सेहो संस्कृत पढबाक अवसर देत। विश्वविद्यालय मे जन्म कुंडली बनौनाई, कुंडली मिलान, संस्कारादि कार्य हेतु योग्य पुरोहित, कर्मकांडी उपलब्ध करेबा सहित प्रायश्चित लिखबा क काज सब सशुल्क कएल जायत। वेद विभाग अनुष्ठान अदि काज मे मदति करत। यजमान विश्वविद्यालय क यज्ञ मंडप मे वा घरो पर निर्धारित शुल्क द करा सकता।दर्शन विभाग प्रवचन देत। साहित्य आ व्याकरण विभाग संस्कृत क पठन पाठन क अतिरिक्त प्रचार प्रसार क काज सेहो करत। विश्वविद्यालय क वी. सी. श्री सर्वनारायण झा कहलनि जे एहि महत्वाकांक्षी योजना क अन्तर्गत विश्वविद्यालय मे कर्मकांड, कुंडली निर्माण, न्यास योग तनाव प्रबंधन क अतिरिक्त सीसीए मे सर्टिफिकेट कोर्स शीघ्रे शुरू होयत पश्चात हस्त रेखा, धर्म शास्त्र, पंजी प्रबंध शुरू होयत।


text:
दरभंगा। पर्यटन क दृष्टि स दरभंगा क विकास करबाक दिशा मे राज्य क सरकार एकटा आर डेग बढेलक अछि। कामेश्वर नगर स्थित राज परिवारक श्मशान स्थल माधेश्वर परिसर क विकास आ सौंदर्यीकरण लेल पर्यटन विभाग 6 करोड़ 66 लाख पांच हजार टका क स्वीकृति देलक अछि। ज्ञात हुए जे एहि परिसर मे राज परिवारक कईटा चिता पर भव्य मंदिर बनल अछि। सबस पुरान मंदिर महाराजा रुद्र सिंह क चिता पर अछि जखन कि सबस नव मंदिर महाराजा कामेश्वर सिंह क चिता पर बनल अछि। ओना एहि परिसर मे सबस बेसी भीड महाराजा रामेश्वर सिंह क चिता पर बनल रामेश्वरी श्यामा मंदिर मे रहैत अछि। दरभंगा क विधायक संजय सरावगी एहि संबंध मे विस्तार स जानकारी दैत कहला जे कामेश्वर नगर क विकास लेल ओ सतत प्रयत्नशील छथि। ओ कहला जे चौरंगीक विकास लेल सेहो योजना तैयार अछि। श्री सरावगी कहला जे सरकार कामेश्वर सिंह दरभंगा संस्कृत विश्वविद्यालय मुख्यालय स सटल पश्चिम स्थित सरोवर शुक्खी दिग्घी लेल सेहो एक करोड़ 64 लाख 87 हजार 900 टका स्वीकृत केलक अछि। ओ कहला जे एकरा दरभंगा शहर कए पर्यटन क मानचित्र पर अनबाक पैघ पहल कहल जा सकैत अछि। एकरा लेल ओ मुख्यमंत्री नीतीश कुमार, उप मुख्यमंत्री सुशील कुमार मोदी आ पर्यटन मंत्री सुनील कुमार पिंटू क प्रति आभार प्रकट केलथि।
श्री सरावगी कहला जे माधेश्वर परिसर लेल राशि दू चरण मे देल जाएत। पहिल बेर 4,53,56,500 टका ओ दोसर बेर 2,12,48,500 टका क काज होएत। प्रथम चरण लेल स्वीकृत कैल गेल राशि मे स तत्काल 3,59,70,700 टकाक निकासी आ व्यय क स्वीकृति सेहो भेट गेल अछि। दोसर दिस इसमाद क पहल क असर कहि सकैत छी जे शुक्खी दिग्घी लेल सेहो निर्धारित राशि क निकासी आ व्यय क स्वीकृति द देल गेल अछि। श्री सरावगी कहला जे एहि राशि स सरोवर क आसपास प्रकाश क व्यवस्था संगहि कछैर मे फुटपाथ क निर्माण, लैंडस्केपिंग, जेटी, मोटर वोट, पैडल वोट आदि क व्यवस्था होएत। उल्लेखनीय अछि जे पर्यटन विभाग ऐतिहासिक हराही पोखरि क सौंदर्यीकरण कार्य कए सेहो स्वीकृत केने अछि मुदा एखन धरि ओ जमीन पर नहि देखा रहल अछि। सौंदर्यीकरण क नाम पर मात्र किछु घाट क निर्माण भ सकल अछि आ आचार्य सुमन चौक लग एकटा द्वार बनाउल गेल अछि। एहन मे महत्वपूर्ण अछि जे माधेश्वर परिसर आ शुक्खी दिग्घी क बेहतर विकास तेज गति स कैल जाए आ दरभंगा कए प्रति सरकारक उदासीनता क आरोप धूमिल कैल जाए। एकर संगहि दूटा महत्वपूर्ण तथ्य पर गौर जरूर कैल जाए पहिल इ जे सौंदर्यीकरणक नाम पर महाराज शक्र सिंह द्वारा खोदाउल गेल पोखरी क आकार संग छोडछाड नहि कैल जाए, दोसर इ जे माधेश्वर परिसर मे बहुत एहन चिता अछि जाहि पर एखन धरि मंदिरक निर्माण नहि भ सकल अछि। सौंदर्यीकरणक नाम पर एहन चिता सब कए नष्ट नहि कैल जाए। ओकर सबहक संरक्षण क जरूरत अछि किया त ओ राज परिवार क धरोहर आ भावनात्मक महत्वक स्थल छी।
maithili news, mithila news, bihar news, latest bihar news, latest mithila news, latest maithili news, maithili newspaper


text: पटना । बिहार मे खाद्य प्रसंस्करण क्षेत्र मे निवेश करनिहार चेहरा पर मुस्कराहट अछि। दरअसल, राज्य सरकार क दिस स अनुदान क पहली किस्त भेट गेल अछि। इ निवेशक क लेल एकटा पैघ राहत क रूप मे देखल जा रहल अछि। राज्य क खाद्य प्रसंस्करण क्षेत्र क निदेशक पीके झा कहलथि जे एखन धरि हम 12 टा निवेशक कए अनुदान क पहिल किस्त द चुकल छी। बाकी बचल निवेशक कए सेहो सरकार जल्दी टका द दैत। एहि साल जनवरी मे बिहार सरकार कुल मिलाकए 22 निवेशक क संग समझौते पर दस्तखत केलक अछि। बिहार सरकार क 2006 मे लागू भेल नव औद्योगिक नीति आ खाद्य प्रसंस्करण नीति क तहत परियोजना पर आबैवाला कुल लागत क 35 फीसदी सरकार कए सब्सिडी क रूप मे देबाक अछि। एकर अलावा, 40 फीसदी बैंक कए ऋण क रूप मे आ बाकी बचल 25 फीसदी रकम निवेशक कए खुद लगेबाक अछि।


text:
३ फरवरी २०२२ । मैथिली जिन्दाबाद!!
भारतीय गणराज्य मे मिथिला राज्यक पुनर्स्थापनाक मांग लेल आन्दोलनरत संस्था मिथिला राज्य निर्माण सेना द्वारा प्रत्येक जिला आ प्रखंड स्तर पर संगठन निर्माणक काज आरम्भ भेल अछि। १४ जनवरी २०२२ सँ सदस्यता मुहिम केर शुभारम्भक बाद आब प्रत्येक प्रखंड आ जिला स्तर पर कार्यकारिणीक गठन सेहो आरम्भ करबाक जानकारी महासचिव राजेश झा करौलनि अछि। मिरानिसे के अध्यक्ष रंगनाथ ठाकुर द्वारा संगठन विस्तार लेल सम्पूर्ण अधिकार महासचिव राजेश झा केँ देल जेबाक पत्र सेहो जारी कएने रहथि। तदनुसार फरवरी १ तारीख सँ झंझारपुर संसदीय क्षेत्रक हरेक प्रखण्ड मे महासचिव आ टीम द्वारा जमीनी कार्यकर्ता सब सँ सम्पर्क करैत एकटा ठोस सांगठनिक स्वरूप ठाढ़ कयल जा रहल अछि।
एहि सन्दर्भ मे मैथिली जिन्दाबाद केँ प्राप्त जानकारी अनुसार झंझारपुर केर जिलाध्यक्ष रूप मे रामविलास धांगर सदाय केँ मनोनीत कयल गेल अछि। तहिना अंधराठाढ़ी प्रखण्डक अध्यक्ष केर तौर पर विक्रम मंडल केँ मनोनीत कयल गेल अछि। महासचिव राजेश झा जनतब देलनि अछि जे “रामविलास धांगर सदाय लॉ ग्रेजुएट छथि और सामाजिक-राजनीतिक रूप सँ लगातार सक्रिय रहैत छथि। दिनांक ४ फरवरी दिन शुक्रवार केँ अंधराठाढ़ी पंचायत भवन पर एक वृहत कार्यक्रम द्वारा एहि प्रखंड अंतर्गत विभिन्न पंचायतक अध्यक्ष और प्रखंड कार्यकारिणीक सेहो घोषणा कयल जायत आर समस्त मनोनयन केँ कार्यकारिणी द्वारा पारित कयल जायत। १ फरवरी २०२२ केँ ई काज अंधराठाढ़ी मे सम्पन्न भेल अछि।
तहिना मधेपुर प्रखंड मे मिरानिसे सहयोगी ज्योति झाक अध्यक्षता मे सम्पन्न बैसार द्वारा २ फरवरी २०२२ केँ मधेपुर प्रखण्डक कार्यसमितिक गठन कयल जेबाक सूचना सेहो भेटल अछि। महासचिव झा कहलनि जे मिथिला राज्य निर्माण सेनाक सांगठनिक बैठक मधेपुर मे संपन्न भेल। एहि बैठक द्वारा सामाजिक कार्यकर्ता दीपक विश्वकर्मा केँ मधेपुर और संतोष यादव केँ मरौना प्रखंड (सुपौल) केर अध्यक्ष मनोनीत कयल गेलनि। संगहि रामलोचन पासवान और शुभम झा केँ प्रखंड उपाध्यक्ष तथा मनोज साफी व जय शंकर मिश्र केँ प्रखंड महासचिव मनोनीत कयल गेलनि। विमल कुमार केँ प्रखंड सचिव केर दायित्व प्रदान कयल गेलनि। आइ ३ फरवरी दिन बृहस्पतिवार केँ मधेपुर मे मिथिला राज्य निर्माण सेनाक आधिकारिक बैठक ज्योति बाबूक अध्यक्षता मे होयत जाहि मे सब पंचायतक अध्यक्ष सहित समस्त मनोनयन केँ विस्तृत कार्यकारिणी द्वारा अनुमोदन प्रदान कयल जायत।
आइ ३ फरवरी समाचार लेखन धरि प्राप्त सूचना मुताबिक लखनौर प्रखंडक कार्यकारिणीक सेहो मनोनयन सम्पन्न भऽ गेल अछि। एहि सन्दर्भ महासचिव झा कहलथि अछि जे मिथिला राज्य निर्माण सेना द्वारा विमल कृष्ण ठाकुर केँ लखनौरक प्रखंड अध्यक्ष मनोनीत कयल गेलनि अछि। संगठन निर्माण मे बेलौंचाक मुरारी ठाकुर केर महत्वपूर्ण सहयोग प्राप्त भऽ रहल अछि। आगामी १४ फरवरी दिन सोमवार केँ लखनौर प्रखंड कार्यकारिणीक आधिकारिक बैठक होयत जाहि मे सब प्रदत्त सांगठनिक दायित्वक अनुमोदन कयल जायत। लखनौर केर सहयोगी लोकनिक आशीर्वाद भेटैत रहय।
गौर करयवाली बात यैह छैक जे लग्गी सँ घास काटयवला दुर्गुणक कारण मिथिला राज्य आन्दोलन आइ धरि माटि नहि पकड़ि सकल अछि, लेकिन मिथिला राज्य निर्माण सेनाक प्रयत्न एहि दिशा मे सराहनीय छैक आ ताहू मे राज्यक असल लाभार्थी यानि वंचित, उत्पीड़ित आ उपेक्षित समुदाय केर हाथ मे नेतृत्व प्रदान करबाक बातक वास्तव मे खूब सराहना कयल जा रहल अछि।


text:
दरभंगा मे ललित नारायण मिथिला विश्वविद्यालय कैम्पस मे मैथिली अकादमी पटना के स्टॉल खुलत. कैम्पस मे स्टॉल... विक्रय केंद्र खोलय लेल विश्वविद्यालय के तरफ सं अकादमी के मुफ्त मे जगह देल जाएत. अकादमी सं कोनो किराया नहि लेल जाएत.
विश्वविद्यालय के एहि प्रस्ताव सं खुश भ मैथिली अकादमी पटना कैम्पस मे जल्दीए अपन विक्रय केन्द्र खोलय लेल तैयार भ गेल. एहि सं मैथिली प्रेमी के
बड़ फायदा मिलतन्हि. अखन मैथिली साहित्य ...कथा-पिहानी... पोथी खरीदय मे लोक के बड़ दिक्कत होए छनि.
कहय लेल त दरभंगा एक तरहे मिथिलाक आधुनिक राजधानी अछि. मुदा दस दोकान ताकब त एकटा मे दू-चारिटा मैथिलीक किताब ... पोथी मिलत. मन लायक पोथी त कहिओ नहि मिलत. जे ताकब से नहि मिलत.
एहि बात पर मिथिला राज्य के लेल संघर्ष करय वाला स्वयंभू नेता सभ के विचार करबाक चाही. नहि कोनो ढंग केर पेपर... नहि कोनो टीवी...नहि बैनर-पोस्टर आओर चाही राज्य?
सबभ पैघ सवाल अछि मैथिली बोलय वाला कतेक लोक मैथिली लिखय जानय छथिन्ह? पढ़ाई-लिखाई त होएते नहि अछि आओर चाही राज्य ? सभ मंत्री... मुख्यमंत्री बनय चाहय छथिन्ह. मुदा धरना पर बैसय के अलावा किछ नहि करताह.
मिथिला इलाका मे एकोटा एहन दोकान नहि अछि जतय सिर्फ मैथिलीक पोथी मिलैत होए. एहन मे मैथिली अकादमी पटना के ललित नारायण मिथिला विश्वविद्यालय मे विक्रय केन्द्र खोलय के फैसला काफी नीक कहल जा सकैत अछि. हेलो मिथिलाक तरफ सं सभ के बधाई.


text:
पति: शादी सँ पहिले अहाँ बहुते व्रत-उपवास राखै छलु, आब की भ गेल?
पत्नी: बेसी त नै, खाली सोमवारी के राखै छलु।
पति: फेर, आब की भेल ?
पत्नी: फेर की ? अहाँ सँ शादी भ गेल और हमर उपवास पर सँ भरोसा उठी गेल।
😜😜😜😜😜😜😜
➥ मैथिली चुटकुला और पढ़ैय के लेल क्लिक करू। Funny Maithili JokesMaithili Jokesपतिपत्नीमजेदार जोक्समैथिली जोक्सव्रत-उपवासशादीहंसी ठठ्ठा Read More
एगो लड़का के देखअ ओकरा घर लड़की वला एल।
लड़की वला पूछलक- लड़का कोन काज करै अछि?
लड़का के परिवार वला- जी लड़का टिम्बर मर्चेंट अछि।
लड़की वला- अच्छा तहन त जंगलक जंगल खरीदैत हैत।
लड़का वला- जी नै।
लड़की वला- त की ओ थोक व्यापारी ऐछ?
लड़का वला- जी नै, ओ रेलवे स्टेशन पर दातमैन Funny Maithili JokesMaithili Jokesमजेदार जोक्समैथिली जोक्सहंसी ठठ्ठा Read More


text: पटना । विकासक पथ पर बिहार एक बेर फेर देश कए पाछु छोडि देलक अछि। बाढ़ आओर सूखार क दोहरी मारि झेलबाक बावजूद बिहार क विकास दर राष्ट्रीय औसत दर स आगू अछि। चालू वित्तीय वर्ष क प्रारंभिक आंकडां मे प्रदेश क विकास दर 10.49 फीसदी अछि, जखनकि देश क 8.6 प्रतिशत अछि। राज्य क योजना आकार कए लेल योजना आयोग क संग बैठक मे हिस्सा लेबा लेल दिल्ली रवाना हेबा स पूर्व पूर्व उप मुख्यमंत्री सुशील कुमार मोदी कहला जे इ प्रारंभिक आंकड़ा अछि। इ दिसम्बर तक क स्थिति आ जनवरी स मार्च तक क अनुमानित विकास दर क आधार पर अछि। केन्द्रीय सांख्यिकी संगठन एहि आशय क सूचना देलक अछि। उपमुख्यमंत्री कहला जे विभिन्न प्रक्षेत्र मे भ रहल काज क नतीजा अछि जे पिछला तीन साल स लगातार बिहार क विकास दर राष्ट्रीय विकास दर क औसत स आगू चलि रहल अछि। 2009-10 मे बिहार क विकास दर 8.56 फीसदी छल, त राष्ट्रीय औसत 8 फीसदी। एहिना 2008-09 मे सूबा क विकास दर 13.06 छल त देश क विकास दर 6.5 फीसदी। एहि साल क विकास दर 2004-05 क स्थिर मूल्य पर आधारित अछि।


text: नई दिल्ली। योजना आयोग वित्तीय वर्ष 2010-11 क लेल बिहार क 20 हजार करोड़ क वार्षिक योजना कए अपन मंजूरी द देलक। इ पिछला साल क योजना आकार स करीब साढे पांच हजार करोड़ बेसी अछि। बिहार क मुख्यमंत्री नीतीश कुमार क योजना आयोग क उपाध्यक्ष मोंटेक सिंह अहलुवालिया क संग भेल बैठक क बाद वर्ष 2010-11 क लेल वार्षिक योजना आकार कए मंजूरी देल गेल। 20 हजार करोड़ क एहि वािर्षक योजना मे बिहार सरकार अपन आंतरिक संसाधन स 8619 करोड़ जुटाउत, जखनकि केन्द्रीय सहायता क रूप मे ओकरा 5870 करोड़ प्राप्त होएत आ राज्य सरकार ऋण क रूप मे 5510 करोड़ इक_ा करत। वार्षिक योजना राशि मे सामाजिक सेवा क लेल 36 प्रतिशत, परिवहन आ संचार क लेल 28 प्रतिशत, ऊर्जा क लेल नौ प्रतिशत आ सिंचाई आ बाढ़ नियंत्रण क लेल दस प्रतिशत राशि राखल गेल अछि। बैठक क बाद नीतीश कुमार कहला जे हुनका प्रसन्नता अछि जे योजना आयोग राज्य क 20000 करोड़ क वार्षिक योजना कए मंजूरी देलक अछि। राज्य क पिछला साल क वार्षिक योजना 14404 करोड़ छल। नीतीश एकरा लेल योजना आयोग आ खासकए अहलुवालिया कए धन्यवाद देलथि आ संगहि उम्मीद जतेलथि जे राज्य वार्षिक योजना क लक्ष्य कए हासिल करत। ओ कहला जे आयोग क संग विभिन्न मुद्दा पर चर्चा भेल, एहि मे क्रियान्वयन स जुड़ल मुद्दा सेहो शामिल छल। ओ कहला जे वार्षिक योजना मे राज्य क अपन योगदान नीक अछि आ लेनदारी सेहो सीमा क अंदर अछि। मुख्यमंत्री कहला जे राज्य सरकार सामाजिक क्षेत्र पर पूरा ध्यान देलक अछि आ आगू सेहो ध्यान देत। ओ कहला जे राज्य क वित्तीय प्रबंधन मे उल्लेखनीय प्रगति भेल अछि। राज्य क राजस्व अधिशेष 2005 2006 मे 81 करोड़ छल, जे वर्ष 2009-10 मे बढि कए 4700 करोड़ पहुंच गेल। एहि तरह राज्य क कर राजस्व 2005-06 क 3561 करोड़ टका स बढि़कए 2009-10 मे 8274 करोड़ टका भ गेल अछि।


text: नई दिल्ली। केंद्रीय मानव संसाधन विकास मंत्री कपिल सिब्बल केंद्रीय विद्यालय क नौवीं कक्षा क अर्धवार्षिक परीक्षा क प्रश्नपत्र मे बिहार क संबंध मे देल गेल अनुपयुक्त तथ्य पर खेद व्यक्त करैत बिहार स माफी मंगलथि अछि। ओ कहला अछि जे दोषी शिक्षिका क खिलाफ कार्रवाई कैल जा रहल अछि। सिब्बल एहि संबंध मे बिहारकमुख्यमंत्री द्वारा 19 जनवरी, 2010 कए लिखल पत्र क जवाब मे कहला जे ओ एहि मामला कए गंभीरता स लैत केंद्रीय विद्यालय संगठन स विचार-विमर्श करि एकर जांच करौलथि अछि। जांच क दौरान भेटल जे उक्त प्रश्न पत्र कए प्रशिक्षित शिक्षका (टीजीटी) तैयार केने छलीह। शिक्षिका क इ स्पष्टीकरण जे उक्त तथ्य एकटा पुस्तक स लेल गेल अछि, स जांच कमेटी संतुष्ट नहि भेल आओर उक्त शिक्षिका क रवैया गैरजिम्मेदाराना कहलक। ओ कहला जे एकरा लेल जिम्मेवार शिक्षका कए दंडित कैल जा रहल अछि। कमेटीक अनुशंसा पर केंद्रीय विद्यालय संगठन दोषी शिक्षका पर चार्जशीट करैत ओकर दूटा वेतनवृद्धि पर रोक लगा देलक अछि। संगहि केंद्रीय विद्यालय संगठन कए भविष्य मे एहन मामला क प्रति सतर्क रहबाक निर्देश देल गेल अछि।


text:
मधुबनी : ‘हम अकेला चलल छेलू जानिब-ए-मंज़िल, लोग साथ आइब गेलैथ और कारवां बनैत गेल’ किछु एहने तरहक बिहार राज्यक मधुबनी जिलाक एगो अधिकारी अप्पन काम स लोग सबहक ध्यान अपना तरफ आकृष्ट करैय पर मजबूर क देलक हन। एक तरप जतअ मैथिल संगठन मिथिला-मैथिली संस्कृति केर अस्तित्व बचेबाक लेल सरकार स लड़ाई लैड़ रहल अछि ओतैय एही सबस हैटक बिहारक मधुबनी जिलाक बेनीपट्टी प्रखंडक प्रखंड विकास पदाधिकारी डॉ अभय कुमार अप्पन प्रयास स मिथिला-मैथिली संस्कृति के धरातल पर जीवंत करबा में लागल छैथ। अधिकारी होबअ के साथ साथ सामाजिक गतिविधी में दिलचस्पी रखैय बला बीडीओ डॉ अभय कुमार अप्पन क्षेत्रक सब सरकारी स्कूल व कार्यालय के नाम मिथिलाक्षर लिपि में लिखबा रहल छैथ, जेहिके धरातल स ल क सोशल साइट्स पर जैमक प्रशंसा भ रहल अछि।
बेनीपट्टी प्रखंडक प्रखंड विकास पदाधिकारी डॉ अभय कुमार अप्पन कार्यालय केर मुख्य द्वार पर सेहो कार्यालय के नाम मिथिलाक्षर में लिखवा चुकल छैथ। ओर अब उ अप्पन क्षेत्रक स्कूल के नाम सेहो मिथिलाक्षर में लिखवा रहल छैथ।एही बात के सब स्कूल के निर्देश जारी क जागरूकता अभियानक तहत मिथिलाक्षर लिपि स स्कूलक नाम लिखवैल जा रहल अछि। अखन तक प्रखंड कार्यालय सहित दर्जन भैर स ज्यादा सरकारी स्कूलक नाम मिथिलाक्षर में लिखल जा चुकल अछि। बीडीओ अभय कुमार कहलैथ कि गर्मी के छुट्टी खत्म होबैय स पहिले बचल सब स्कूल के नाम मिथिलाक्षर में लिखबाक काम पूरा क लैल जैत।
बीडीओ डॉ अभय कुमार कहलैथ कि मिथिलाक्षर लिपि मिथिलाक समृद्धता के सेहो परिचय दैत अछि, सब भाषा के पास अप्पन लिपि सेहो नैय अछि मूदा मैथिलि भाषा के पास रामायण काल कि लिपि मिथिलाक्षर अछि ।